समाजमाध्यमांनी सर्वसामान्य माणसालाही सार्वजनिकपणे आपले विचार मांडण्यासाठी हक्काचे व्यासपीठ दिले आहे . त्यापैकी फेसबुक आणि ट्विटर ही समाजमाध्यमे भारतीयांत सर्वाधिक लोकप्रिय आहेत . फेसबुककडे मनोरंजन म्हणून पाहण्याचा वापरकर्त्यांचा दृष्टिकोन अद्याप फारसा बदललेला नाही . मात्र , ट्विटर हे गंभीर स्वरूपाची चर्चा किंवा मुद्दे मांडण्यासाठी अधिक प्रसिद्ध आहे . साहजिकच ट्विटरवरील चर्चेतील मुद्दे , व्यक्ती , घटना देशातील मोठय़ा वर्गाच्या विचारांचा , मतांचा कल दर्शवतात . या पाश्र्वभूमीवर दरवर्षी ट्विटरच्या वतीने वर्षभरातील सर्वाधिक गाजलेले ट्वीट , चर्चेतील व्यक्ती , विषय यांचा तपशील प्रसिद्ध केला जातो . यंदाही १ जानेवारी ते १० नोव्हेंबपर्यंतच्या ट्वीट्सच्या विश्लेषणातून ट्विटरने अहवाल जाहीर केला आहे . पाहुयात याच अहवालानुसार मागील वर्षभरात देशात सर्वाधिक चर्चा झालेले हॅशटॅग २०१८ मधील सर्वोत्तम १० हॅशटॅग एखादी गोष्ट ठळकपणे दर्शवण्यासाठी तसेच ती सर्च इंजिनमध्ये लवकर शोधण्यात यावी यासाठी हॅशटॅगचा ट्रेन्ड सुरू झाला . बातम्या , राजकारण , मनोरंजन , संगीत तसेच सामाजिक मोहिमांच्या नावाने ट्विटर वापरकर्ते हॅशटॅग करू लागले . २०१८ या वर्षी जास्त संख्येने १० हॅशटॅग प्रसिद्ध झाले . # Sarkar – २०१८ मध्ये प्रदर्शित झालेल्या ‘सरकार’ हा तामिळ चित्रपट दाक्षिणात्य चित्रपटसृष्टीत सुप्रसिद्ध ठरला . दाक्षिणात्य अभिनेता थालापती विजय याने या चित्रपटात अभिनय साकारलेला आहे . # Viswasam – २०१९ मध्ये प्रदर्शित होणाऱ्या ‘विश्वासम’ या तामिळ चित्रपटासाठी दाक्षिणात्य चित्रपटरसिकांमध्ये मोठी उत्सुकता आहे . या चित्रपटात अजित कुमार या अभिनेत्याने दुहेरी भूमिका साकारलेली आहे . # BharatAneNenu – २०१८ मध्ये प्रदर्शित झालेल्या ‘भारत आने नेणू’ या चित्रपटानेदेखील सर्वात जास्त हॅशटॅगच्या क्रमवारीत येण्याचा मान मिळवला आहे . सुप्रसिद्ध तेलुगू अभिनेता महेश बाबू याने या चित्रपटात अभिनय साकारलेला आहे . # AravindhaSametha – तेलगू चित्रपटसृष्टीतील आजवरच्या सर्वच चित्रपटांचे ‘आराविंधा समेथा’ या चित्रपटाने अनेक विक्रम मोडले . या चित्रपटामध्ये पूजा हेगडे आणि ज्युनियर एनटीआर यांनी अभिनय साकारलेला आहे . तीन दिवसांत १०० करोडपेक्षा अधिक कमाई या चित्रपटाने केली . # Rangasthalam – बाहुबली चित्रपटानंतर सर्वात जास्त सुप्रसिद्ध झालेल्या ‘रंगास्थालम’ या तेलुगू चित्रपटानेदेखील विक्रम मोडीत काढत सर्वोत्कृष्ट १० हॅशटॅगमध्ये आपले नाव कोरले आहे . # Kaala – समाज आणि राजकारणावर आधारित असणाऱ्या ‘काला’ या तामिळ भाषेतील चित्रपटानेही ट्विटरवरही जास्त प्रसिद्धी मिळवली . सुप्रसिद्ध दाक्षिणात्य अभिनेता रजनीकांत याने या चित्रपटात अभिनय साकारला आहे . # BigbossTelugu2 – बिग बॉस या सुप्रसिद्ध असणाऱ्या सत्यमालिकेतील तेलुगू भाषेतील बिग बॉस खूपच प्रसिद्ध झाल्याचे ट्विटरवर दिसून येते . यामध्ये यंदाच्या तेलुगू बिग बॉस भाग दोनने पहिल्या १० सर्वोत्कृष्ट हॅशटॅगमध्ये येण्याचा मान मिळवला आहे . # MeToo – वेगवेगळ्या क्षेत्रांत स्त्रियांवर होणाऱ्या अत्याचारासंदर्भात समाजमाध्यमांवर ‘मी टू’ मोहीम सुरू झाली . चित्रपटसृष्टीतील अभिनेत्रींवर होणाऱ्या लैंगिक अत्याचाराविरोधात जागृती होण्यासाठी या मोहिमाला पाठिंबा देण्याकरिता हॅशटॅगच्या माध्यमातून प्रत्येक जण मीटूला पाठिंबा देऊ लागला . # WhistlePodu – आयपीएल या क्रिकेट सामन्याच्या वेळी चेन्नई सुपर किंग संघाशी निगडित ‘विसल पोडू’ म्हणजे शिट्टी वाजवून संघाला पाठिंबा देण्याची एक मोहीम सुरू झाली . चेन्नई सुपर किंग संघाला पाठिंबा देण्यासाठी क्रिकेटरसिक ‘विसल पोडू’ नावाने हॅशटॅग करू लागले . # IPL2018 – भारतातील क्रिकेटविश्वात सर्वात सुप्रसिद्ध असणाऱ्या आयपीएल या स्पर्धेच्या निमित्ताने नागरिक समाजमाध्यमांवर विविध मते व्यक्त करू लागले . मात्र यंदाच्या वर्षी आयपीएल २०१८ नावाने सर्वात जास्त हॅशटॅग झाल्याचे ट्विटरकडून सांगण्यात आले आहे .


करिष्माचा पूर्वाश्रमीचा पती संजय कपूर आणि प्रिया सचदेव हे काही दिवसांपूर्वीच विवाहबंधनात अडकले . आता करिष्माही तिच्या कथित प्रियकर संदीप तोष्णीवालसोबत संसार मांडायला तयार झाल्याची चर्चा सिनेवर्तुळात होत आहे . पण त्यांच्या लग्नासाठी करिष्माच्या चाहत्यांना काही दिवस वाट पाहावी लागणार आहे . हे आम्ही नाही तर करिष्माचे बाबा रणधीर कपूरच सांगत आहेत . ‘डीएनए’ला दिलेल्या एका मुलाखतीत रणधीर यांनी करिष्मा सध्या फार खूश आहे . तिला जिथे असायला हवे होते तिथे ती आहे , पण लग्न करण्याचा तिचा सध्या कोणताही विचार नाही . लोलो सध्या खूप खूश आहे . मी कधीच तिला तिच्या लग्नाबद्दल विचारले नाही . पण जर तिचा लग्न करण्याचा विचार असेल तर माझे आशीर्वाद नेहमीच तिच्या पाठीशी असतील . पण मला नाही वाटत तिला सध्या तरी लग्न करायचं आहे . करिश्मा आता तिच्या आयुष्यात स्थिरस्थावर झाली आहे . ती तिच्या मुलांची काळजीही उत्तमरित्या घेते . ती एक आदर्श आई आहे . करिनाही तिच्या आयुष्यात स्थिरस्थावर झाली आहे . सैफ तिची खूप काळजी घेतो . तो उत्तम माणूस आणि आदर्श जावई आहे .


तुटलेली हाडे जोडण्यासाठी आता बिनविषारी हायड्रोजेल तयार करण्यात आले असून त्यामुळे हाडे लगेच जुळली जातात . यात अधिक संशोधन झाल्यास सांधेजोडाच्या आजारांमध्ये त्याचा उपयोग होऊ शकतो . हाडे ही कूर्चा व लिगॅमेंट्सनी जुळलेली असतात व हाडे तुटल्यानंतर लगेच जोडली जात नाहीत , असे संशोधकांचे म्हणणे आहे . त्यासाठी कृत्रिम आधारासाठी उती वापरल्या जातात . त्यामुळे मऊ उतींची झालेली हानी लगेच भरून येते . मजबूत अशा पदार्थाच्या अभावी हाडे जोडण्यात आतापर्यंत तरी मोठी प्रगती झालेली नाही . जपानमधील होकायडो विद्यापीठाच्या संशोधकांनी जास्त मजबूत , असा दुहेरी काम करणारा डीएनजेल शोधून काढला आहे , त्यामुळे कुर्चाच्या पुननिर्मिती प्रक्रियेत सुधारणा दिसून आली आहे . या जेलमध्ये मुख्य घटक पाणी असल्याने कुठलेही पृष्ठभाग जोडले जाणे अवघड होते . नवीन जेलमध्ये अनेक बाकी समस्या मात्र दूर झाल्या आहेत . संशोधकांनी त्यात हायड्रोख्यापॅटाइट या अकार्बनी संयुगाचा समावेश करून डीएन जेल हाडे जोडू शकेल अशा पद्धतीने तयार केले आहे . त्यासाठी ते कॅल्शियम व फॉस्फेटच्या द्रावणात बुडवावे लागते . एचएपी आवरण असलेले डीएनजेलनंतर सशाच्या सदोष हाडात बसवण्यात आले होते . नंतर चार आठवडय़ात त्याचे हाड अत्यंत मजबूतपणे जोडले गेले . ज्याला आवरण नव्हते , त्या जेलने हाड जोडले गेले नाही . इलेक्ट्रो मायक्रोस्कोपीच्या मदतीने विश्लेषण केले असता हाडाचा नवीन भाग जेलच्या पृष्ठभागात घुसून त्यात मिसळून गेला होता . विषारी नसलेले हायड्रोजेल हे हाडे जोडण्यास उपयुक्तअसले तरी त्याचा उपयोग हायड्रोजेल पदार्थ कुर्चा तयार करण्यासाठी वापरण्यात येतात . होकायडो विद्यापीठाचे जियान पिंग गाँग यांनी सांगितले की , एएपी व डीएन जेल यांच्या जोडामुळे हाडासारखीच रचना तयार होते व शरीरावर कमी ताण येतो . कृत्रिम लिगॅमेंट्स जोडले जातात . अॅडव्हान्स्ड मटेरियल या नियतकालिकात हे संशोधन प्रसिद्ध झाले आहे . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


योगगुरु बाबा रामदेव यांच्या पतंजलिने नुकतेच एक अॅप्लिकेशनही लाँच केले आहे . आता पतंजलिकडून अॅप्लिकेशन लाँच कऱण्यात आल्याने त्याबाबत बरीच उत्सुकता आहे . किंभो असे नाव असलेले हे अॅप्लिकेशन स्वदेशी मेसेजिंग अॅप आहे . सध्या बाजारात असलेल्या व्हॉटसअॅप या सर्वाधिक वापरल्या जाणाऱ्या अॅप्लिकेशनला टक्कर देण्यासाठी हे अॅप तयार करण्यात आले आहे . आता किंभो म्हणजे काय आणि कंपनीने हे असे नाव का निवडले असा प्रश्न तुम्हाला पडला असेल . तर किंभो याचा संस्कृत अर्थ आहे एखाद्याची चौकशी किंवा विचारपूस करणे . याचा अर्थ इंग्रजीमधील हॅलो , हाऊ आर यु किंवा व्हॉटस अप यासारखाच आहे . पतंजलिच्या प्रवक्त्यांनी याबाबत एक ट्विट करत या शब्दाचा हिंदीतून अर्थ सांगितला आहे . यामध्ये त्यांनी आता भारत बोलेल किंभो , भारत विचारेल किंभो असेही लिहीले आहे . हे अॅप्लिकेशन भारतीय तंत्रज्ञानाचा वापर करुन तयार केले आहे असेही त्यांनी यामध्ये म्हटले आहे . गुगल प्ले स्टोअरवर हे अॅप्लिकेशन उपलब्ध असल्याचेही कंपनीने सांगितले आहे . मात्र त्याच्या माध्यमातून मेसेज करणे आणि स्वीकारणे काहीसे कठिण जात असल्याचे युजर्सचे म्हणणे आहे . पतंजलि समूहाने आपल्या या अॅप्लिकेशनबद्दल गुगल प्ले स्टोअरमध्ये काही माहिती दिली आहे . ते म्हणतात , या अॅप्लिकेशनद्वारे वैयक्तिक आणि ग्रुप चॅटींग करता येणार आहे . त्याबरोबरच एकमेकांना मेसेजबरोबरच फोटो , व्हिडियो , ऑडियो , जीआयएफ फाईल , स्टीकर्स , लोकेशन पाठवणे सहज शक्य होणार आहे . मात्र सध्या हे अॅप्लिकेशन वापरण्यात अडचणी येत असल्याचे युजर्सचे म्हणणे आहे . सोशल मीडियावर या अॅपबाबत जोरदार चर्चा सुरु असून आता पतंजली आणखी कोणत्या क्षेत्रात प्रवेश करणार याबाबतच्या तर्कवितर्कांना उधाण आले आहे .


आयुर्वेद हे भारतीय पुरातन शास्त्र असून त्यामध्ये दिवसेंदिवस अनेक बदल होताना दिसत आहेत . एक समग्र जीवनप्रणाली तसंच वैद्यकीय उपचार पद्धती म्हणून या शास्त्राची ओळख आहे . मात्र प्रचार आणि प्रसारापासून हे शास्त्र काहीसे मागे राहीले आहे . त्यामुळे त्याचा प्रचार करण्याची आवश्यकता आहे . नेमके हेच ओळखून ‘असोसिएशन ऑफ आयुर्वेदिक प्रॅक्टिशनर्स’ ( आप ) या आयुर्वेदिक डॉक्टरांच्या सर्वात मोठ्या राष्ट्रीय संघटनेने ‘आयुष’ मंत्रालय आणि राज्याचे उच्च व तंत्रशिक्षण खाते यांच्या सहकार्याने ‘आपकॉन’ २०१८ या परिषदेचे आयोजन केले आहे . देशभरातील सुमारे ८०० आयुर्वेदिक डॉक्टर्स यांच्यासह आयुर्वेदाशी संबंधित सरकारचे विविध विभाग व खात्यांचे उच्चाधिकारी या परिषदेला उपस्थित राहणार आहेत . विशेष म्हणजे , राष्ट्रीय - आंतरराष्ट्रीय पातळीवरील आयुर्वेदातील तज्ज्ञ मंडळी या परिषदेत ‘आयुर्वेद आणि औद्योगिक नातेसंबंध’ , ‘कॉर्पोरेट रुग्णालयात आयुर्वेदासाठीच्या संधी’ , ‘आयुर्वेदासाठी फार्मास्युटिकल कंपन्यांची भूमिका’ , ‘आयुर्वेद आणि आरोग्य विमा’ यांसारख्या थोड्या वेगळ्या स्वरुपाच्या विषयांवर आपले अभ्यासपूर्ण व संशोधनपर प्रबंध वाचणार आहेत . याबरोबरच ‘पंचकर्मा’बाबत या परिषदेत एक लाइव्ह कार्यशाळाही घेतली जाणार आहे , अशी माहिती असोसिएशन ऑफ आयुर्वेदिक प्रॅक्टिशनर्सचे संस्थापक - अध्यक्ष डॉ . नीलेश दोशी यांनी दिली . “आयुर्वेदाचे विविध पैलू आणि त्यापासून होणारे लाभ यासंदर्भात या परिषदेत सविस्तर चर्चा होणार आहे . आयुर्वेदिक उपचार पद्धती - थेरपी आणि औषधे यांचे स्टॅंडर्डायजेशन करण्याच्या दृष्टीनेही ही परिषद अत्यंत महत्वाची ठरणार आहे . गंभीर आजारग्रस्त रुग्णांना पर्यायी वैद्यकीय उपाययोजनांसंबंधीची माहिती या परिषदेत मिळेल” , असंही डॉ . नीलेश दोशी यांनी सांगितले .


व्यायाम करणे उत्तम आरोग्यासाठी अतिशय आवश्यक असते हे आपल्या सगळ्यांना माहित असते . मात्र नेमकी सुरुवात कुठून करायची ते अनेकांना माहित नसते . किंवा माहित असले तरीही रोजच्या रुटीनमधून वेळ काढणे अवघड होऊन बसते . पण लहानपणी मारलेल्या दोरीच्या उड्या आपण मोठेपणी पूर्णपणे विसरुन जातो . पण ही गोष्ट ऐकून तुम्हाला नक्की आश्चर्य वाटेल . कारण दोरीच्या उड्या मारणे हा सर्वोत्तम व्यायाम आहे . यामुळे तुमच्या प्रत्येक अवयवाचा व्यायाम होतो आणि कॅलरीज जळण्यासही मदत होते . विशेष म्हणजे या व्यायामासाठी जागा , विशेष खर्च , खूप जास्त वेळ असे काहीच लागत नसल्याने तो कोणालाही सहज करता येऊ शकतो . पाहूयात काय आहेत दोरीच्या उड्यांचे उपयोग… १ . दिड महिना सलग दररोज १० मिनिटे दोरीच्या उड्या मारल्या तर ते रोज ३० मिनिटे जॉगिंग करण्याइतके परिणामकारक असते . यामुळे हा व्यायाम करणाऱ्याची हृदय व रक्तवाहिन्यांशी संबंधित आरोग्य चांगले राहण्यास मदत होते . २ . दोरीच्या उड्यांमध्ये आपल्या संपूर्ण शरीराला व्यायाम होत असल्याने इतर कोणत्याही व्यायामापेक्षा हा व्यायाम अतिशय महत्त्वाचा ठरतो . सलग ठराविक वेळ दोरीच्या उड्या मारल्यास त्याचा शरीराला अतिशय चांगला उपयोग होतो . यासाठी वयाचेही बंधन नसते . ३ . रोईंग आणि पोहणे यानेही जितक्या कॅलरीज बर्न होत नाहीत त्याहून कित्येक पटींनी जास्त कॅलरीज दोरीच्या उड्या मारल्याने जळतात . त्यामुळे हा उत्तम व्यायामप्रकार असल्याचे काही अभ्यासांतून समोर आले आहे . ४ . दोरीच्या उड्या मारल्याने आपण खूप दमतही नाही आणि या व्यायामाला अतिशय कमी जागा आणि वेळ लागतो . त्यामुळे हा व्यायामप्रकार सर्वार्थाने सोयीचा असल्याचे तज्ज्ञांचे म्हणणे आहे .


वरिष्ठ गटाच्या राष्ट्रीय खो - खो स्पर्धेत महिलांच्या विभागात महाराष्ट्राने विजेतेपद आपल्याकडे राखण्याची परंपरा कायम राखली ; तर पुरुष विभागात महाराष्ट्राच्या पुरुष संघाला पुन्हा एकदा उपविजेतेपदावर समाधान मानावे लागले . त्यांना पारंपरिक प्रतिस्पर्धी रेल्वेकडून एका गुणाने निसटता पराभव पत्करावा लागला . या स्पर्धेत रेल्वेचा अमित पाटील ‘एकलव्य’ , तर महाराष्ट्राची प्रियंका भोपी ‘राणी लक्ष्मीबाई’ पुरस्काराची मानकरी ठरली . महाराष्ट्राच्या महिलांनी सलग चौथ्यांदा विजेतेपद पटकावले . महाराष्ट्राच्या महिलांना २१व्यांदा राष्ट्रीय विजेतेपद मिळविले . रेल्वेचे हे आठवे , तर सलग दुसरे विजेतेपद ठरले . पुरुष गटातील सामना केवळ नावापुरता दोन संघांत खेळवला जातो . प्रतिस्पर्धी दोन संघ असले , तरी मैदानावर महाराष्ट्राचेच खेळाडू खेळत असतात . त्यामुळे विजेतेपदाची वेगळीच चुरस प्रत्येक वेळेस दिसून येते . या वेळेसही अंतिम सामना चुरशीने झाला . महाराष्ट्राच्या खेळाडूंचे प्रयत्न अगदी थोडक्यात कमी पडले . त्यांना १७ - १६ असा एका गुणाने पराभव पत्करावा लागला . उत्तरार्धात महाराष्ट्राच्या मुलांनी चांगली कामगिरी केली . मात्र , विश्रांतीला ( ८ - ९ ) राहिलेली एका गुणाची पिछाडी त्यांना महागात पडली . रेल्वेकडून दीपेश मोरे ( २ मिनिट , २ . ५० मिनीट आणि २ गडी ) , मिलिंद चावरेकर ( दोन्ही डावांत प्रत्येकी १ मिनीट आणि ४ गडी ) यांची अष्टपैलू ; तर अमित पाटीलची ( ३ गडी ) आक्रमक कामगिरी निर्णायक ठरली . महाराष्ट्राकडून हर्षद हातणकर , महेश शिंदे यांचा बचाव भक्कम राहिला . ऋषिकेश मुर्चावडे , प्रतीक वाईकर , सुरेश सावंत यांच्या आक्रमणाची त्यांना सुरेख साथ मिळाली . महाराष्ट्राच्या महिलांनी विजेतेपद राखताना भारतीय एअरपोर्ट ॲथॉरिटी संघाचा प्रतिकार एकाच गुणाने परतवून लावला . अधिक बचावात्मक झालेल्या सामन्यात महाराष्ट्राच्या महिलांनादेखील विश्रांतीची ( ३ - २ ) आघाडी निर्णायक ठरली . महाराष्ट्राची प्रियंका भोपीच विजयाची खरी शिल्पकार ठरली . तिने पहिल्या डावात ३ , तर दुसऱ्या डावात ४ . १० मिनिटे बचाव करून प्रतिस्पर्ध्यांच्या आक्रमकांसमोर तगडे आव्हान उभे केले होते . ऐश्वर्या सावंत ( ४ . ४० मिनिटे , २ . ४० मिनिटे आणि २ गडी ) आणि कविता घाणेकर , काजल भोर , अपेक्षा सुतार यांची तिला सुरेख साथ मिळाली . एअरपोर्टकडून पौर्णिमा सकपाळ , एम . वीणा , सारिका काळे यांचा खेळ उल्लेखनीय झाला .


‘बिइंग ह्युमन’ या कपड्यांच्या ब्रॅंडमागोमाग अभिनेता सलमान खान स्वतःचा स्मार्टफोन ब्रँड लाँच करणार आहे . या स्मार्टफोनसाठी भाईजान सलमानने ‘बिइंग ह्युमन’ हा ट्रेडमार्क रजिस्टर केला आहे . ‘बिइंग ह्युमन’ या ब्रॅंडला मिळालेल्या यशानंतरच सलमानने स्मार्टफोनच्या ब्रँडबद्दल विचार केला होता . त्यासाठी त्याने बरेच आधीपासून गुंतवणूकदारांशी संपर्क साधण्यासही सुरुवात केली होती . लाइव्ह हिंदुस्तानने प्रसिद्ध केलेल्या वृत्तानुसार ‘बिइंग स्मार्ट’ या मोबाइलच्या सुरुवातीच्या मॉडेलची किंमत २० , ००० रुपये इतकी असून अॅन्ड्रॉइड कार्यप्रणालीवर हा मोबाइल चालणार आहे . ‘बिइंग ह्युमन’च्या नावाने बाजारात आलेल्या प्रत्येक उत्पादनाला ग्राहकांनी चांगलीच पसंती दिली . त्यामुळे आता याच ब्रॅंडअंतर्गत येणाऱ्या स्मार्टफोनला कितपत पसंती मिळते हे पाहणे महत्त्वाचे ठरणार आहे . ‘बिइंग स्मार्ट’ या ब्रँड अंतर्गत एका व्यवस्थापकीय मंडळाची स्थापना करण्यात आली असून , यामध्ये मायक्रोमॅक्स आणि सॅमसंगसारख्या ब्रॅंडसोबत काम केलेल्या अनुभवी व्यक्तींची निवड करण्यात आली आहे . ‘बिइंग स्मार्ट’ हे स्मार्टफोन ‘बिइंग ह्युमन’च्या रिटेल स्टोअरमध्ये सर्वप्रथम उपलब्ध होणार असून त्यानंतर इतर रिटेल स्टोअर्समध्येही ग्राहकांना हा मोबाइल खरेदी करता येणार आहे . स्मार्टफोनच्या विश्वात ‘बिइंग स्मार्ट’ या ब्रँडची ‘ओप्पो’ , ‘विवो’ , ‘झिओमी’ यांसारख्या तगड्या ब्रॅंडसोबत स्पर्धा असणार आहे . त्यामुळे भाईजान सलमानची ही ‘स्मार्ट’ शक्कल कितपत यशस्वी ठरणार याकडेच अनेकांचे लक्ष लागले आहे . सलमान खान सध्या त्याच्या आगामी चित्रपटांच्या चित्रिकरणामध्ये व्यग्र असून , यंदाच्या वर्षी तो विविध रुपात प्रेक्षकांच्या भेटीला येणार आहे . सलमानची मुख्य भूमिका असणाऱ्या ‘ट्युबलाइट’ या चित्रपटाचे चित्रिकरण काही दिवसांपूर्वीच पूर्ण झाले आहे . कबीर खान दिग्दर्शित या चित्रपटामागोमाग सलमानचा आणखी एक चित्रपट प्रदर्शित होणार आहे . अली अब्बास जफर दिग्दर्शित ‘टायगर जिंदा है’ या चित्रपटातून सलमान एका रॉ एजंटची भूमिका साकारणार असून या चित्रपटाद्वारे तो आणि अभिनेत्री कतरिना कैफ स्क्रिन शेअर करणार आहेत .


शंकर महादेवन , एहसान नूरानी आणि लॉय मेंडोंसा बॉलिवूडचे दिग्गज संगीत दिग्दर्शकांपैकी एक . उरी हल्ल्यानंतर पाकिस्तानी कलाकारांनी भारतात काम करावे की नाही यावरुन बॉलिवूडमध्ये दोन गट पडले . काहींना पाकिस्तान कलाकारांवरची बंदी योग्यच वाटत होती तर काहींच्या मते हा कलाकारांवर होणारा अन्याय आहे असे वाटत होते . या तिघांनी मात्र यावर काहीही बोलण्यास नकार दिला . पण आपल्या काम करण्याच्या पद्धतीवर मात्र त्यांनी प्रतिक्रिया दिली . शंकर म्हणाले की , ‘सध्याचे वातावरण पाहता मी याबद्दल काहीही बोलणार नाही . पण आता मी फक्त भारतीय कलाकारांबरोबच काम करु इच्छितो . ’ शंकर महादेवन यांच्या या वक्तव्यावर एहसान आणि लॉय यांनीही संमती दर्शवली . मनसेने पाकिस्तानी कलाकारांना भारतात काम करण्यावर बंदी घालण्याची मागणी केली होती . गायक अभिजीत भट्टाचार्य , अभिनेता अजय देवगण , नाना पाटेकर , साजिद खान यांनी आपली मतं यावर मांडली होती . बॉलिवूडचे शहेनशहा अमिताभ बच्चन यांनी आपल्या वाढदिवसा दिवशी या प्रश्नाचे उत्तर द्यायला नकार दिला . या प्रश्नासाठी ही योग्य वेळ नाही असे ते यावेळी म्हणाले . ‘पार्च्ड’ची अभिनेत्री राधिका आपटेने पाकिस्तानी कलाकारांचे यावेळी समर्थन केले . तिच्या मते , पाकिस्तानी कलाकारांनाही भारतात येऊन सिनेमे करण्याचे स्वातंत्र्य आहे . त्यांच्यावर बंदी घालणं अयोग्य आहे . सलमान खाननेही पाकिस्तान कलाकारांचे समर्थन केले होते . हे कलाकार अधिकृत व्हिसा घेऊन आणि काम करण्याचा परवाना घेऊन येतात . त्यामुळे त्यांच्यावर बंदी घालणे अन्यायकारक आहे . ते एक कलाकार आहेत कोणी दहशतवादी नाही .


भारतीय महिला विश्वचषकातील सदस्य शिखा पांडेने एका कार्यक्रमामध्ये क्रिकेट कारकीर्दीच्या सुरुवातीच्या आठवणींना उजाळा दिला . ज्या राज्यात स्त्री - पुरुष समानता आहे , त्या राज्यातून मी क्रिकेट खेळायला सुरुवात केली , असे तिने इंडिया टुडेच्या ‘द लल्लनटॉप’ या कार्यक्रमात सांगितले . लखनऊमध्ये आयोजित करण्यात आलेल्या कार्यक्रमात शिखाने आयुष्यातील अनेक गोष्टींचा उलगडा केला . वयाच्या पाचव्या वर्षीपासून क्रिकेट खेळण्यास सुरुवात केल्याचे सांगत गोव्यातील खेळ वारसा हा अभूतपूर्व असल्याचे ती म्हणाली . या ठिकाणी फुटबॉलचा खेळ लोकप्रिय असला तरी इतर खेळ देखील महत्त्वपूर्ण समजले जातात . एवढेच नाही तर खेळासाठी प्रेरणा देखील दिली जाते , असे तिने सांगितले . क्रिकेटच्या आवडीबद्दल ती म्हणाली की , सुरुवातीपासूनच क्रिकेटचे वेड होते . इंग्लंड आणि ऑस्ट्रेलिया यांच्यात रंगणारी अॅशेस मालिका पाहण्यासाठी सकाळीच टेलिव्हिजनसमोर बसायचे . याकाळात कधी श्रीनाथच्या गोलंदाजीनं तर कधी फ्लिंटॉफच्या अष्टपैलू कामगिरीनं आनंद मिळवायचे . १९९६ मध्ये मास्टर ब्लास्टर सचिन तेंडुलकर आणि सनथ जयसूर्या यांचा शाहरजा मालिकेतील खेळ पाहिल्यानंतर क्रिकेटच्या मैदानात उतरण्याचा निश्चय केला , असे तिने सांगितले . ज्यावेळी तिला अष्टपैलू होण्यामागील रहस्य काय ? असे विचारण्यात आले . त्यावेळी तिने दक्षिण आफ्रिकेच्या शॉन पोलॅकचे नाव सांगितले . पोलॅकचा खेळ पाहूनच अष्टपैलू होण्याचे ठरवले , असे ती म्हणाली . आयसीसी विश्वचषकातील दक्षिण आफ्रिकेविरुद्धच्या सामन्यात ३ तर इंग्लंडविरुद्ध २ बळी मिळवत तिने सर्वांचे लक्ष वेधून घेतल्याचे पाहायला मिळाले होते . २०१४ मध्ये क्रिकेटच्या मैदानात उतरल्यापासून आतापर्यंत शिखा भारतीय संघात स्थान टिकवून आहे .


यावर्षी जूनमध्ये संगीतकार , गायक आणि अभिनेता हिमेश रेशमियाचा २२ वर्षांचा संसार मोडला . घटस्फोट घेत हिमेश आणि त्याची पत्नी कोमल विभक्त झाले . दोघांच्या वेगळे होण्यामागचं कारण टीव्ही अभिनेत्री सोनिया कपूर असल्याची चर्चा तेव्हा होती . ‘स्पॉटबॉय ई’ या वेबसाइटने दिलेल्या माहितीनुसार आता हिमेश आणि त्याची कथित प्रेयसी सोनिया लिव्ह - इनमध्ये राहत आहेत . घटस्फोटापूर्वीही हिमेश सोनियासोबत राहत असल्याचं म्हटलं जात आहे . हिमेश आणि कोमल या दोघांना स्वयं नावाचा मुलगा आहे . सोनियाशी स्वयंची चांगली मैत्री जमली असून तो या दोघांना भेटायला जात असल्याचंही कळतंय . गाण्याचे रेकॉर्डिंग असो किंवा रिअॅलिटी शो , सोनियाला नेहमीच हिमेशसोबत पाहिलं गेलं . हिमेश आणि सोनिया सध्या अंधेरीतील लोखंडवालामधील फ्लॅटमध्ये लिव्ह - इनमध्ये राहतात . सर्वप्रथम २००६ मध्ये हिमेश आणि सोनियाचे अफेयर चर्चेत आले होते . पहिली चार वर्षे हिमेशने त्याच्या घरच्यांना तिची ओळख केवळ ‘चांगली मैत्रिण’ अशीच करुन दिली होती . पण , या दोघांची वाढती सलगी मीडियापासून लपून राहिली नाही . सूत्रांनी दिलेल्या माहितीनुसार , कोमलला म्हणजेच हिमेशच्या पत्नीला याची पूर्ण कल्पना होती . असे असले तरी , तिने कधीच या सर्व प्रकाराला उघडपणे विरोध केला नाही . कोमलशी घटस्फोटानंतर प्रसारमाध्यमांशी संवाद साधताना हिमेशने म्हटलं होतं की , ‘आम्ही घटस्फोट घेतला असला तरी आम्ही एकमेकांचा नितांत आदर करतो , तसेच एकमेकांच्या संमतीनेच आम्ही वेगळं होण्याचा निर्णय घेतला आहे . आम्ही वेगळे झालो असलो तरी ती रेशमिया कुटुंबाची कायमच सदस्य राहील आणि मी कोमलच्या कुटुंबाचा एक महत्त्वपूर्ण भाग राहीन . ’


स्टार प्रवाहवरील " पुढचं पाऊल ' मालिकेत आता अभिनेत्री तेजश्री धरणेची एन्ट्री होईल . ती सरदेशमुख कुटुंबातील नवीन सून सायली प्रधान ही व्यक्तिरेखा साकारणार आहे . ऑस्ट्रेलियातील रोहितच्या म्हणजेच अभिजित केळकरच्या कंपनीत संप होतो आणि त्याचे कोट्यवधीचे नुकसान होते . त्यात रूपाली व तिची आई त्यात आणखी घोळ घालतात . त्यामुळे हे प्रकरण गंभीर होते . हे कमी म्हणून की काय रूपाली आणि रोहितमध्ये घटस्फोट होतो . या दरम्यानच्या काळात रोहितच्या मदतीला सायली प्रधान येते आणि त्याला सगळ्यातून बाहेर काढते . त्यानंतर त्यांच्यात मैत्री होते आणि या मैत्रीचे रूपांतर प्रेमात . आणि मग लग्नात .


भारत हा सणवारांचा देश म्हणून ओळखला जातो . भारतीय संस्कृतीत जवळपास दर महिन्याला एक सण असतोच . थंडीच्या दिवसात , वर्षाच्या सुरुवातीला येणारा सण म्हणजे मकर संक्रांती . विशेष म्हणजे इतर सणांची तारीख ही पंचांगानुसार बदलती असते मात्र संक्रांत ही दरवर्षी १४ जानेवारी या तारखेलाच येते . मकर संक्रांतीला ज्याप्रमाणे अध्यात्मिक महत्त्व आहे त्याचप्रमाणे शास्त्रीय महत्त्वही आहे . या दिवसा आधी रात्र मोठी असते आणि दिवस लहान असतो . मकर संक्रांतीच्या दिवशी रात्र आणि दिवस समान असतात . या नंतर रात्री लहान दिवस मोठा होत जातो . तसेच संक्रांतीनंतर ऋतूबदल होण्यास सुरुवात होते . हवेतील गारवा कमी होऊन उष्णता वाढायला लागते . संक्रांतीच्या आधीच्या दिवसाला भोगी असे म्हणतात . थंडीत बाजारात जास्त भाज्या उपलब्ध असल्याने सर्व भाज्या खाऊ शकतो . भोगीच्या दिवशी सर्व भाज्या एकत्र करुन भाजी केली जाते . तसेच बाजरी शरीर उष्ण ठेवण्यास आवश्यक असल्याने या दिवशी तीळ लावून बाजरीची भाकरी खाण्याचीही पद्धत आहे .  मकर संक्रांती म्हणजे काय ? मकर ही एक रास असून सूर्य एका राशीतून दुसऱ्या राशीत प्रवेश करण्याच्या प्रक्रियेला संक्रांती असे म्हटले जाते . तर मकर संक्रांतीच्या दिवशीच सूर्य मकर राशीत प्रवेश करतो . म्हणून याला मकर संक्रांती म्हणतात . आता हा सण दरवर्षी एकाच तारखेला कसा येतो असा प्रश्नही आपल्यातील अनेकांना निश्चितच पडला असेल . तर हा हिंदु संस्कृतीतील एकमेव असा सण आहे जो त्याच तारखेला येतो . याचे कारण म्हणजे तो सूर्याच्या ( सूर्याच्या स्थानावर ) कॅलेंडरनुसार बाकी सर्व सण हे चंद्र कॅलेंडरवर ( चंद्राच्या स्थानावर ) आधारलेले असतात . सोलर सायकल ही दर ८ वर्षांनी एकदा बदलते , त्या वेळी मात्र हा सण १५ जानेवारीला येतो . याआधी २०१६मध्ये संक्रांत १५ जानेवारी रोजी होती . तीळ आणि गूळ यांचे काय महत्व आहे ? मकर संक्रांतीला तीळ आणि गूळ यांचे लाडू किंवा वड्या करण्याची पद्धत आहे . यामागे भूतकाळात झालेल्या कडू आठवणींना विसरून त्यात तीळ आणि गूळ यांचा गोडवा भरायचा असे म्हटले जाते . पण या गोष्टीलाही वैत्रानिक दृष्टीकोन आहे . तीळ हे उष्ण आणि स्निग्ध असतात . थंडीत शरीराला उष्णता आणि स्निग्धतेची आवश्यकता असते . तसेच गुळातही उष्णता असल्याने या पदार्थांचे महत्त्व आहे . भारताशिवाय इतर देशातही होतो साजरा संक्रांत हा सण केवळ भारतातच साजरा होतो असे नाही तर आशिया खंडातील अनेक ठिकाणी तो साजरा केला जातो . नेपाळमध्ये याला माघी किंवा माघी संक्रात , थायलंड मध्ये सोंग्क्रान , लाओस मध्ये पी मा लाओ आणि म्यानमार मध्ये थिंगयान असे म्हंटले जाते . भारतात देखील याला लोहरी , मकर संक्रांती , पोंगल इत्यादी नावे आहेत . या सणाला गुजरात आणि राजस्थान राज्यांमध्ये पतंगाचा सण म्हणून ओळखले जाते . यामागे करमणूक होणे हा उद्देश असला तरीही शास्त्रीय कारणही आहे . पतंग सकाळी सकाळी उठून उडवल्याने शरीराला ऊन लागून भरपूर प्रमाणात व्हिटॅमिन D मिळते . याने थंड हवे पासून होणाऱ्या समस्या पासून दूर होण्यास मदत होते .


गेले वर्षभर बॉलीवूड अभिनेत्री बिपाशा बासू आणि ‘अलोन’ चित्रपटातील तिचा सहकलाकार करण सिंग ग्रोव्हर यांच्या प्रेमसंबंधांविषयी चर्चा सुरू होती . मात्र याआधीही बिपाशाचे नाव अनेक जणांशी जोडले गेले असल्याने करणबरोबरचे तिचे नाते किती काळ टिकणार , याबद्दल शंकाच जास्त होती . बिपाशाने स्वतःच आपल्या लग्नाची तारीख जाहीर करून या सगळ्या चर्चाना पूर्णविराम दिला आहे . करण आणि बिपाशा ३० एप्रिलला विवाहबद्ध होणार आहेत . ‘अलोन’ या भूषण पटेल दिग्दर्शित चित्रपटाच्या निमित्ताने बिपाशा बासू आणि करण सिंग ग्रोव्हर पहिल्यांदाच एकत्र आले . या चित्रपटाच्या सेटवरच त्यांची प्रेमकथेची सुरुवात झाली आणि चित्रपट संपेपर्यंत ती सुफळही झाली . जॉन अब्राहमशी असलेले प्रेमसंबंध संपुष्टात आल्यानंतर बिपाशाने कधीही लग्नाचा विषय गांभीर्याने घेतला नव्हता . त्यावेळी तिने आपल्या चित्रपट कारकीर्दीवर लक्ष केंद्रित करणे पसंत केले होते . मात्र गेल्या काही वर्षांत भयपटांच्या साच्यात अडकलेल्या बिपाशाची चित्रपट कारकीर्दही तिथेच अडकून पडली आहे . माझ्याकडे भयपटच जास्त येतात . त्यामुळे येत्या काही वर्षांत मी ‘हॉरर क्वीन’ बनेन , अशा वल्गना करणाऱ्या बिपाशाने आपल्याला इतर चित्रपट मिळत नसल्याचेही मुलाखतीदरम्यान कबूल केले होते . आणि त्याचवेळी आपण विवाह करून स्थिरस्थावर होण्यास उत्सुक असल्याचे संकेतही तिने दिले होते . लग्न हा आपल्यासाठी अत्यंत महत्त्वाचा विषय आहे . त्यामुळे सगळ्यांना जाहीरपणे सांगून , आईची - घरच्यांची संमती घेऊनच लग्न करणार असल्याचे तिने म्हटले होते . योगायोगाने , ‘अलोन’च्या सेटवर करणशी झालेली तिची ओळख प्रेमात आणि आता लग्नाच्या निर्णयापर्यंत येऊन पोहोचली आहे . एकेकाळी छोटय़ा पडद्यावर ‘दिल मिल गये’ या मालिकेतून घराघरात लोकप्रिय झालेल्या करण सिंग ग्रोव्हरचा हा तिसरा विवाह असणार आहे . याआधी त्याने अभिनेत्री श्रद्धा निगमशी विवाह केला होता . लग्नानंतर दहा महिन्यांतच श्रद्धापासून घटस्फोट घेणाऱ्या करणने ‘दिल मिल गये’ या मालिकेतील त्याची सहकलाकार जेनिफर विंजेटशी विवाह केला होता . मात्र २०१४ मध्ये जेनिफर आणि करण विभक्त झाले . त्याचवेळी करणने छोटय़ा पडद्यावरून बॉलीवूडमध्ये प्रवेश केला . आणि पहिल्याच चित्रपटातील त्याची सहकलाकार बिपाशाशी तो आता विवाहबद्ध होणार आहे . आपले निकटवर्तीय आणि मित्रांच्या उपस्थितीत छोटेखानी खासगी समारंभात हा विवाह होणार असल्याचे बिपाशाने आपल्या निवेदनात म्हटले आहे .


दोन महिन्यांतील आठ आठवड्यांत सहा रविवारी धावत मोनिका आथरे हिने सात लाखांहून जास्त बक्षिसांची कमाई केली . पूर्ण मॅरेथॉनचे उद्दिष्ट असल्यामुळे तिला हे धावता आले ; पण आता मी यंदापुरती थांबणार आहे . दिल्लीतील फेब्रुवारीच्या अखेरीस होणाऱ्या स्पर्धेद्वारे जागतिक पात्रता साध्य करण्याचा प्रयत्न करणार आहे , असे मोनिकाने सांगितले . भारतातील मॅरेथॉन मोसम फार तर चार महिन्यांचा . त्यात प्रत्येक रविवारी स्पर्धा होत असते . लांब पल्ल्याचे धावपटू या कालावधीत सात ते आठ लाखांपर्यंत कमाई करण्याचा प्रयत्न करतात , मोनिका नेमके हेच करीत होती . 20 नोव्हेंबरला झालेल्या दिल्ली मॅरेथॉनपासून मोनिका धावत आहे . तिने आपण यंदा दिल्ली , कोलकता , भोपाळ , वसई - विरार , हैदराबाद या पाच स्पर्धा जिंकल्या . मार्गदर्शकांनी या वेळी जास्त प्रयत्न करू नको , असे सांगितले होते , तरीही जिंकणार याची खात्री होती . तिने अन्य प्रतिस्पर्धींना किमान दीड मिनिटांच्या अंतराने मागे टाकत बाजी मारली . मॅरेथॉन स्पर्धेचा अनुभव असलेल्या सुनीता गोधारा यांनी दोन अर्धमॅरेथॉनमध्ये किमान पंधरा दिवसांचे अंतर असावे , ज्याचा फायदा रिकव्हरीसाठी होतो , मात्र त्याचवेळी जर आपण पूर्ण मॅरेथॉनचा सराव करीत असू , तर एवढ्या स्पर्धा धावणे शक्य होते , असे तिने सांगितले . मोनिकाला अर्धमॅरेथॉनऐवजी पूर्ण मॅरेथॉनचेच वेध लागले आहेत . मॅरेथॉन धावल्यावर काय होते , ते मी ललिता बाबर , कविता राऊत यांच्याकडे पाहून अनुभवले आहे . ते पाहून मला भीतीच वाटत असे ; पण तरीही मी पूर्ण मॅरेथॉन करणार आहे . डॉक्टरांबरोबर याबाबत चर्चा करीत आहे . एवढे धावायचे तर त्यासाठी शरीर तयार करावे लागते , त्याचा खर्च करावाच लागतो . घरच्याही जबाबदाऱ्या प्रत्येकास असतात . सात - आठ लाखांची रक्कम या सर्वच गरजा पूर्ण करीत नाहीत , असे तिने सांगितले . महिलांच्या या अर्धमॅरेथॉन शर्यतीत कोल्हापूरची नवोदित धावपटू मीनाक्षी पाटील आणि लखनौची अनुराधा सिंग यांनी तिसरा क्रमांक मिळविला . कोल्हापूर पोलिसांत असलेल्या मीनाक्षीने पाच मिनिटांनी बाजी मारली . गुजरातची सीताबेन चारे चौथी आली खरी , पण उकाड्यात टिकाव धरू शकली , त्यास बक्षिसाची जोड मिळाल्याचे तिला समाधान होते .


अनेकदा आपल्या घरात असणारे पाळीव प्राणी आपल्याला काय सांगू पाहात आहेत , याचा नेमका अर्थ आपल्याला लावता येत नाही . त्यांच्या कृतीतून त्यांना नेमकं काय हवंय किंवा त्यांना काय सांगायचं आहे हे पटकन माणसांच्या लक्षात येत नाही . तेव्हा पाळीव प्राण्यांच्या कृतीचा किंवा त्यांच्या विशिष्ट आवाजाचा अर्थ उलगडून ते इंग्रजी भाषेत तुम्हाला समजवणारं मशीन नॉर्थर्न एरिजोना यूनिव्हर्सिटीचे संधोधक तयार करत आहे . आर्टीफिशिअल इंटिलेजन्सी या प्रणालीवर आधारित हे मशीन असणार आहे . हे मशीन प्राण्याचे हावभाव , कृती टिपून त्याचा अर्थ समजावून सांगण्यास मदत करणार आहे . दहा वर्षांच्या आता ही प्रणाली कार्यान्वित करण्याचा संशोधकांचा प्रयत्न असणार आहे . सध्या वेगवेगळ्या पाळीव प्राण्यांच्या कृती , त्यांचे हावभाव आवाज यांचे नमुने गोळा करून यावर अधिक संशोधन केलं जातं आहे . या नमुन्यांवर संशोधकांचा एक चमू अभ्यास करत आहे . आर्टीफिशिअल इंटिलेजन्सीद्वारे प्राण्याचे हावभाव टिपून त्यांना नेमकं काय म्हणायचं आहे , याबद्दल विस्तृतपणे ही मशीन सांगणार आहे . इंग्रजी भाषेत ही मशीन त्यांच्या कृतीचा अर्थ उलगडून सांगणार आहे .


ऑस्कर नामांकने जाहीर झाल्यानंतर ते ऑस्कर सोहळा सुरू होईपर्यंतच्या काळात उत्सुकता असते ती ‘रेड कार्पेट’ कार्यक्रमाची . ऑस्कर सोहळ्याच्या संध्येला हॉलीवूड व आंतरराष्ट्रीय स्तरावरील तारांकित कलाकारांचे आगमन ‘रेड कार्पेट’वर होते . ‘हु दे वेअर’ हे घोषवाक्य वजा प्रश्न या दिवसांत फॅशनसंदर्भातील चर्चाचा मुख्य भाग असतो . विविध फॅशन समीक्षकांकडून या सोहळ्यातील सेलेब्रिटी सौंदर्यवतींनी परिधान केलेला पोशाख आणि एकंदर वेशभूषा याबाबत सविस्तर माहिती आणि परीक्षण केले जाते . म्हणजे प्रत्यक्ष सोहळ्यात पुरस्कार कोणाला ? याबद्दल सभागृहात जेवढं नाटय़ रंगतं किंबहुना तितकंच नाटय़ हे रेड कार्पेटवर घडत असतं . त्यामुळे दरवर्षी बदलत जाणाऱ्या या रेड कार्पेटचे रंगढंग या वेळी काय असतील याची ही चाचपणी . . १९२९ पासून अॅकॅडमी अॅवॉर्ड म्हणजे ऑस्कर सोहळ्याची सुरुवात झाली . लॉस एंजेलिसमधील हॉलीवूड रुझवेल्ट हॉटेलमध्ये हा सोहळा पहिल्यांदा संपन्न झाला . त्या वेळी त्या सोहळ्याचे स्वरूप मोठे नव्हते . १९६१ पासून ऑस्कर सोहळ्यात रेड कार्पेटची प्रथा सुरू झाली . ‘रेड कार्पेट’चा शब्दशः अर्थ म्हणजे लाल रंगाचा गालिचा , पण इतकेच त्याचे स्वरूप मर्यादित राहिले नाही . हा लाल रंगाचा गालिचा खास तारांकित व्यक्तींसाठी अंथरला जातो . त्याच्या दोन्ही बाजूंना त्यांचे स्वागत करणाऱ्यांची जंत्री असते . छायाचित्रकार , प्रसारमाध्यमांचे प्रतिनिधी आणि मुख्य म्हणजे चाहते यांच्या गर्दीने हा माहौल एक वेगळंच रूप धारण करतो . ‘रेड कार्पेट’ म्हणजे सेलेब्रिटींचा राजेशाही थाट , या राजेशाही थाटाला साजेशी वेशभूषा करत हे सेलेब्रिटी दिमाखात रेड कार्पेटवर चालतात . त्यांचा एकंदर पेहराव , त्यातील त्यांच्या व्यक्तिमत्त्वाची छबी टिपण्यासाठी कॅमेरे सरसावलेले असतात . त्यानंतर काहीच दिवसांत हा पेहराव कोणत्या नामांकित फॅशन डिझायनरने तयार केला आहे , इथपासून त्या सेलेब्रिटीच्या फॅशन सेन्सवर , त्या पेहरावातील प्रत्येक खुबीवर फॅशन समीक्षकांकडून टीकाटिप्पण्या केल्या जातात . ऑस्कर सोहळ्यातील आतापर्यंतचे उत्कृष्ट पेहराव हे त्या सोहळ्यापुरतेच मर्यादित राहिलेले नाहीत . फॅशन जगतातील पेहरावांचा सर्वोत्तम नजराणा या सोहळ्याच्या निमित्ताने फॅशन समीक्षक , डिझायनर्स , कलाकार आणि रसिकांसमोर सादर होत असतो . यातील फॅशनचा पुढील अनेक वर्षांमधील फॅशनवर प्रभाव दिसून येतो . ही फॅशन काळानुरूप कशी बदलत गेली , त्याच्यातील सर्वात गाजलेले पेहराव कोणते याचा आढावा घेतला तर तारांकित फॅशनला थेट मार्केटपर्यंत नेणाऱ्या या रेड कार्पेटचे महत्त्व लक्षात येते . एडिथ हेड हे स्वतः ऑस्कर अॅवॉर्ड विजेता वेशभूषाकार . १९९५ मध्ये झालेल्या ऑस्कर सोहळ्यात त्यांनी डिझाईन केलेल्या सिलेडॉन सॅटिन गाऊनमध्ये ग्रेस केली ही अभिनेत्री अत्यंत सुंदर दिसत होती . त्या सोहळ्यात ग्रेस केली हिला ‘द कंट्री गर्ल’ या चित्रपटासाठी ऑस्कर पुरस्कार मिळाला होता . या सोहळ्यात डिझाईन केलेले पेहराव हे त्या सोहळ्याच्या दिमाखाला साजेसे असतील याची पूर्ण खबरदारी डिझायनर्सकडून घेतली जाते . त्याचे उत्तम उदाहरण म्हणजे लुपिता नियाँग या अभिनेत्रीचा ‘प्रादा’ या नामांकित फॅशन ब्रँडने डिझाइन केलेला ड्रेस . फिकट निळ्या रंगातील डिस्ने प्रिन्सेसला शोभेल असा हा सुंदर ड्रेस धारण करून ती उत्तमरीत्या रेड कार्पेटवर वावरली होती . या पेहरावाची जादू फॅशन जगतावर बराच काळ राहिली होती . अभिनेत्री मायकल विलियम्स हिचा २००६च्या ऑस्कर सोहळ्यातील वेरा वाँग या अमेरिकेतील प्रसिद्ध फॅशन डिझायनरने डिझाईन केलेला ड्रेसही अत्यंत आकर्षक आणि चर्चेचा विषय ठरला होता . त्यातील कॅनरी यलो रंगावर मायकल विलियम्स हिने लावलेली गडद लाल रंगाची लिपस्टिक तिच्या पेहरावावर उठून दिसत होती . अभिनेत्री निकोल किडमॅन हिने १९९७च्या ऑस्कर सोहळ्यात परिधान केलेला ख्रिस्टन डिओर कॉचर ड्रेस हा ऑस्कर फॅशन इतिहासातील मैलाचा दगड समजला जातो . या सॅटिन ड्रेसवर आशियाई पारंपरिक पद्धतीचे नक्षीकाम केले होते . २००० सालच्या ऑस्करमधील ज्युलिया रॉबर्ट्स हिचा विंटेज ब्लॅक ड्रेस हा ऑस्कर रेड कार्पेट परंपरेला साजेसा असाच . विंटेज ब्लॅक ड्रेसमधील पांढऱ्या रंगाची गळ्याभोवती असणारी पाइपीन हे या ड्रेसचे मुख्य वैशिष्टय़ . हेले बेरी ही उत्कृष्ट अभिनेत्री आहेच , पण २००२च्या ऑस्कर सोहळ्यातील तिचा पेहरावही उत्कृष्ट होता . इले साब या लेबनीज फॅशन डिझाईनरने डिझाईन केलेल्या या पेहरावावर हेलेचा पिक्सी हेअरकट शोभून दिसत होता . ऑस्करचा फॅशन प्रभाव हे ऑस्कर ड्रेसेस पाहून अनेक फॅशनप्रेमींना तसे पेहराव परिधान करण्याचा मोह होतो , परंतु हे ड्रेसेस खूपच खास म्हणजे केवळ त्याच सोहळ्यासाठी आणि त्या फॅशन डिझायनरने त्याच अभिनेत्रीसाठी तयार केलेले असतात . ते इतर कुठेही मिळत नाहीत . त्यामुळे अगदी तसेच नाही तर त्यांच्यासारखे दिसणारे किंवा त्याच फॅशनचा प्रभाव असणारे ड्रेसेस काही संकेतस्थळांवर विक्रीसाठी उपलब्ध असतात . अर्थात , त्याची किंमतही तितकीच खणखणीत असते . अभिनेत्री अँजेलिना जोली हिने परिधान केलेला मार्क बुवर ड्रेस हा पार्टीवेअर म्हणून , तर लुपिता नियाँग या अभिनेत्रीचा ऑस्कर सोहळ्यातील फिकट निळ्या रंगातील ड्रेससारखा कॉकटेल पार्टी ड्रेस एका ब्रँडने विक्रीसाठी बाजारात आणला होता . मायकल विलियम्सने परिधान केलेल्या २००६ च्या ऑस्कर सोहळ्यातील ड्रेसमधील रंगाचा आणि फॅशनचा प्रभाव असलेला ड्रेसही विक्रीसाठी उपलब्ध झाला होता . आता या ऑस्कर सोहळ्यात असे काही खास लक्षात राहतील असे ड्रेस पाहायला मिळणार की ‘नेमेचि येतो सोहळा’ या नियमाने हाही सोहळा फिका फिकाच जाणार याचं उत्तर फॅशनप्रेमींना याच आठवडय़ात मिळणार आहे .


स्टीपलचेस शर्यतीच्या अंतिम फेरीपूर्वी अपेक्षेइतकी विश्रांती मला मिळाली नाही , तसेच गुडघ्याला दुखापतही झाली होती . त्यामुळेच मला पदकापासून वंचित राहावे लागले , असे महाराष्ट्राची ऑलिम्पिकपटू ललिता बाबरने सांगितले . ललिताला रिओ येथील ऑलिम्पिक स्पर्धेतील तीन हजार मीटर स्टीपलचेस प्रकारात दहावे स्थान मिळाले . राज्याच्या क्रीडा व युवक संचालनालयातर्फे तिचे पुणे विमानतळावर थाटामाटात स्वागत करण्यात आले . कोकण विभागाचे आयुक्त प्रभाकर देशमुख व क्रीडा खात्याचे आयुक्त राजाराम माने यांच्या हस्ते तिचा सत्कार करण्यात आला . या वेळी महाराष्ट्र ऑलिम्पिक असोसिएशनचे सरचिटणीस बाळासाहेब लांडगे , क्रीडा सहसंचालक नरेंद्र सोपल उपस्थित होते . ‘‘ऑलिम्पिकसाठी मी खूप मेहनत घेतली होती . तिथे प्राथमिक फेरीत मी ९ मिनिटे १९ . ७६ सेकंद अशी वेळ नोंदविली होती . खरे तर अंतिम फेरीत त्यापेक्षा कमी वेळ नोंदवत पदक मिळवण्याचे माझे ध्येय होते . परंतु प्राथमिक फेरीत घसरल्यामुळे मला गुडघ्यास दुखापत झाली होती . तसेच हातातही वेदना होत होत्या . त्याचा अनिष्ट परिणाम माझ्या अंतिम फेरीतील कामगिरीवर झाला . अंतिम फेरीतील अगोदरच्या रात्री १२ . ३० वाजता माझी उत्तेजक चाचणी घेण्यात आली . त्यामुळे मला अपेक्षेइतकी विश्रांती घेता आली नाही . त्याचा थोडासा परिणाम झाला , ’’ असे ललिताने सांगितले . ‘‘रिओ ऑलिम्पिकमधील अनुभव मला भावी कारकीर्दीसाठी उपयुक्त होणार आहे . आता आशियाई क्रीडा स्पर्धेत सुवर्णपदक मिळवण्याचे माझे ध्येय आहे . पुढच्या ऑलिम्पिकमध्ये पदक मिळविण्यासाठी मी आतापासूनच सराव व स्पर्धामधील सहभाग याचे योग्य नियोजन करीत आहे , ’’ असेही ललिताने सांगितले . देशमुख व माने यांनी ललिता हिच्या कामगिरीचे कौतुक करीत तिने पुढच्या ऑलिम्पिकमध्ये पदकाचे स्वप्न साकार करावे , अशी अपेक्षा व्यक्त केली . उत्तेजकामुळे अॅथलिटने रौप्यपदक गमावले रिओ डी जानिरो : रशियाची गोळाफेकपटू येवगेनिया कोलोदोकोला २०१२ ऑलिम्पिकमध्ये मिळालेले रौप्यपदक गमवावे लागले . उत्तेजक चाचणीत ती दोषी आढळल्यामुळे तिच्यावर बंदीची कारवाई करण्यात आली . आंतरराष्ट्रीय ऑलिम्पिक समितीने २००८ व २०१२ मध्ये झालेल्या ऑलिम्पिक स्पर्धेत घेतलेल्या उत्तेजक चाचणीत दोषी आढळणाऱ्या खेळाडूंवर कारवाई सुरू केली आहे .


दिल्ली आणि परिसरात हवा प्रदूषण धोकादायक पातळीवर वाढल्याने शाळांना उपाययोजना करण्यास सुरुवात केली आहे . सकाळच्या सत्रात विद्यार्थ्यांना वर्गातच ठेवणे , मैदानावर आणल्यास मास्क लावणे असे काही उपाय शाळांनी योजण्यास सुरुवात केली आहे . दिवाळीनंतर प्रदूषण आणखी वाढेल असा अंदाज वर्तवण्यात आला आहे . सर्व वर्गामध्ये शुद्ध हवा घेता यावी यासाठी उपकरणे लावल्याचे गुडगाव येथील हेरिटेड एक्सपियरेंटल लर्निग स्कूलच्या प्राचार्य दीपा कुमार यांनी सांगितले . या उपकरणांवर देखरेख ठेवण्यासाठी तज्ज्ञांचे पथक नेमल्याचे त्यांनी स्पष्ट केले . गेल्या तीन आठवडय़ांपासून दिल्लीच्या हवेची वाटचाल खराब ते अतिखराब अशी आहे . रविवारी यात सुधारणा झाली तरी ती खराबच आहे . शाळा प्रशानाला खराब हवेमुळे मैदानी खेळ रद्द करावे लागत असून , गरज भासल्यास खेळाच्या तासाला वर्गातच आम्ही कवायत करत असल्याचे दीपा कुमार यांनी स्पष्ट केले . मुलांना मास्क लावूनच शाळेत पाठवा , असा सल्ला आम्ही पालकांना दिल्याचे दिल्लीतील मयूर विहारमधील एलकॉन इंटरनॅशनल स्कूलचे प्राचार्य अशोक पांडे यांनी स्पष्ट केले . काही शाळांनी तर हिरव्या भाज्या व फळे वाटणे सुरू केले आहे . आहारात त्याचा समावेश केल्यास हवा प्रदूषणाचा फुप्फुसावर होणारा परिणाम कमी करता येतो , असा सल्ला तज्ज्ञांनी दिला आहे . त्यामुळे शाळांनी हे उपाय योजले आहेत . दिवाळीच्या तोंडावर फटाक्यांमुळे होणाऱ्या दुष्परिणामांबाबतही शाळा जनजागृती करत आहेत . विद्यार्थ्यांनी हरित दिवाळी साजरी करावी यासाठी प्रोत्साहन देत आहोत , असे स्प्रिंगडेलच्या प्राचार्य अमिता वट्टल यांनी सांगितले .


कलेला कोणत्याही सीमा नसतात अशा प्रकारची वाक्यं ऐकायला कितीही चांगली वाटत असली तरीही काहीजणांच्या बाबतीच मात्र या वाक्यांचा काहीच परिणाम झाल्याचे दिसत नाही . भारत आणि पाकिस्तान या दोन्ही देशांमध्ये असणारी तेढ सुटण्याचे नाव घेत नसल्यामुळे त्याचा थेट परिणाम कलाक्षेत्रावरही झाल्याचे पाहायाला मिळते . जवळपास वर्षभरापूर्वी सर्जिकल स्ट्राईकनंतर पाकिस्तानी कलाकारांना भारतात येण्यावर बंदी घालण्यात आली आणि बऱ्याच कलाकारांचे बॉलिवूडमध्ये नावारुपास येण्याचे स्वप्न अपूरे राहिले . त्याच कलाकारांपैकी एक म्हणजे अभिनेता फवाद खान . ‘खुबसूरत’ आणि ‘ऐ दिल है मुश्किल’ या चित्रपटांतून झळकलेला पाकिस्तानी अभिनेता फवाद खान भारतातही बराच प्रसिद्ध असून , त्यात ‘फिमेल फॅन फॉलोअर्स’चा आकडा सर्वात जास्त आहे . पण , दोन देशांमध्ये असणाऱ्या वादांमुळे फवादला बॉलिवूडमध्ये फारसा वाव मिळाला नाही . पण , या चित्रपटसृष्टीत त्याने बऱ्याच सेलिब्रिटींसोबत मित्रत्वाचे नाते निर्माण केले . याच नात्याखातर अभिनेत्री सोनम कपूरने ट्विट करत त्याला वाढदिवसाच्या शुभेच्छा दिल्या . पण , नेटकऱ्यांना ‘फॅशनिस्टा’चा हा अंदाज रुचला नाही . फवादला शुभेच्छा दिल्यामुळे अनेकांनीच तिच्यावर शाब्दिक तोफ डागल्याचे पाहायला मिळाले . वाचा : व्हायरल होणाऱ्या सुंदर महिला पोलीस अधिकाऱ्याच्या… नेटकऱ्यांनी भारत , पाकिस्तान हा मुद्दा उचलून धरत सोनमला थेट पाकिस्तानमध्ये जाण्याचा सल्ला दिला . ‘फवादची इतकीच आठवण येत असेल तर जा पाकिस्तानला’ , असे ट्विट एका युजरने केले . तर , ‘मुंबई दहशतवादी हल्ल्यातील मृतांच्या कुटुंबातील कोणाचा वाढदिवस असता तर हिने शुभेच्छा दिल्या नसत्या . याचा वाढदिवस बरोबर लक्षात राहिला’ , असे म्हणतही सोनमवर निशाणा साधण्यात आला . सोशल मीडियाच्या माध्यमातून व्यक्त होताना नेटकरी सहसा कसलाच विचार न करता प्रतिक्रिया देतात , याचाच प्रत्यय सोनमला आला असावा .


पुणे आंतरराष्ट्रीय चित्रपट महोत्सवातील संत तुकाराम सवरेत्कृष्ट आंतरराष्ट्रीय मराठी चित्रपट . . बंगळुरू आंतरराष्ट्रीय चित्रपट महोत्सवातील स्पेशल ज्युरी अॅवॉर्डचा मानकरी . . जागतिक पातळीवरील दहा आंतरराष्ट्रीय चित्रपट महोत्सवात निवड झालेला . . ‘लेथ जोशी’ हा चित्रपट मराठी चित्रपट रसिकांना पाहणे दुष्प्राप्य झाले आहे . राज्य शासनाचा पुरस्कार या निकषामुळे ‘लेथ जोशी’ चित्रपटाला शासकीय अनुदान मिळू शकलेले नाही आणि वेगळय़ा धाटणीच्या या चित्रपटासाठी कोणी वितरक पैसे गुंतविण्यास तयार नसल्याने हा चित्रपट प्रदर्शनाच्या प्रतीक्षेतच आहे . ‘लेथ जोशी’ ही यांत्रिकीकरणामध्ये अस्ताला जाणाऱ्या तंत्राची , हरणाऱ्या श्रमिकाची आणि त्याच्या कौशल्याची गोष्ट आहे . पूर्वी कारखान्यामध्ये काम करताना कामगाराच्या कौशल्याची जागा आधुनिक लेथ यंत्राने घेतली . या आधुनिकीकरणामुळे त्या कामगाराची कौशल्य साधने आणि त्यापाशी जपलेल्या भावनाच काळाच्या पडद्याआड जातात हा विषय मंगेश जोशी या युवा लेखक - दिग्दर्शकाने ‘लेथ जोशी’मधून मांडला आहे . चित्तरंजन गिरी , अश्विनी गिरी , सेवा चौहान आणि ओम भूतकर यांच्या प्रमुख भूमिका आहेत . मंगेश जोशी यांच्या पत्नी सोनाली जोशी निर्मात्या असून , संगीतकार नरेंद्र भिडे आणि नितीन वैद्य हे सहायक निर्माते आहेत . सारंग कुलकर्णी यांनी संगीत दिले आहे . बदल हा चित्रपटाच्या निर्मितीपासूनचा आहे . पूर्वी चित्रपट सेल्युलॉइड म्हणजेच रिळांच्या माध्यमातून केला जात होता . आता डिजिटल माध्यम आले आहे . मला या माध्यमात चित्रपट करायचा नव्हता . पारंपरिक माध्यमातून मी बदलाची कथा सांगितली आहे . केमिकल इंजिनिअर ही पदवी संपादन केल्यानंतर मला चित्रपट माध्यमाने आकर्षित केले . संजय सूरकर यांच्याकडे ‘अवंतिका’ मालिकेसाठी आणि सुमित्रा भावे - सुनील सुकथनकर यांच्याकडे ‘नितळ’ चित्रपटासाठी सहायक दिग्दर्शक म्हणून काम केले असल्याने हा अनुभव गाठीशी होता , असे मंगेश जोशी यांनी सांगितले . हा चित्रपट करण्यापूर्वी राष्ट्रीय चित्रपट विकास महामंडळाने ( एनएफडीसी ) निर्मित भोजपुरी चित्रपटाचे दिग्दर्शन केले होते . सर्बियन दिग्दर्शक गोरान पास्कोविच यांनी कान चित्रपट महोत्सवासाठी या चित्रपटाची शिफारस केली होती . राज्य किंवा राष्ट्रीय पुरस्कार असलेल्या चित्रपटालाच अनुदान मिळते . त्या अर्थाने हा व्यावसायिक चित्रपट नसल्याने पैसे परत मिळण्याची शाश्वती नाही . त्यामुळे चित्रपटाच्या वितरणासाठी कोणी पैसे गुंतवण्यास तयार नाही . आपला समाज कशा पद्धतीने बदलत गेला त्यावर हा चित्रपट भाष्य करतो . जागतिक , आर्थिक , कौटुंबिक मूल्य आणि मानवी संबंध यांच्यातील संघर्षांबरोबरच मानसिक स्थिती याविषयीचे चित्रण असलेला हा चित्रपट म्हणजे साध्या पद्धतीने सांगितलेली गुंतागुंतीची गोष्ट आहे . अर्थात , हे सोपे म्हणजे सामान्य नाही , असेही मंगेश जोशी यांनी सांगितले .


सणवार आले की विविध वस्तूंवरील ऑफर्सचा अगदी सुळसुळाट असतो . स्मार्टफोन कंपन्यांमध्ये सध्या जोरदार स्पर्धा सुरु असताना नवरात्रीचा मुहूर्त साधत सॅमसंग कंपनीने आपली अनोखी ऑफर जाहीर केली आहे . त्यामुळे तुम्ही नवीन स्मार्टफोन खरेदी करण्याचा विचार करत असाल तर या ऑफर्स नक्कीच विचारात घेऊ शकता . २५ सप्टेंबर रोजी सुरु झालेला सॅमसंगचा हा सेल ३० सप्टेंबरपर्यंत सुरु राहणार आहे . या सणासुदीला फ्लिपकार्ट आणि अॅमेझॉनदेखील स्मार्टफोनवर विविध ऑफर्स देत आहेत . तर सॅमसंगतर्फे ‘सॅमसंग शॉप अॅनिव्हर्सरी’ या सेलअंतर्गत ग्राहकांना सॅमसंग स्मार्टफोनच्या विविध मॉडेल्सवर आकर्षक सूट देण्यात येत आहे . या सुवर्णसंधीचा लाभ घेत तुम्ही स्वतःसाठी किंवा आपल्या जवळच्या व्यक्तीला भेट देण्यासाठी सॅमसंगचा फोन खरेदी करु शकता . पाहूयात सॅमसंग स्मार्टफोनच्या कोणत्या मॉडेलवर किती सूट आहे… अवघ्या ३३ रुपयांत मिळणार १ जीबी डेटा आणि व्हॉईस कॉलिंगही गॅलक्सी S8 + : सॅमसंगच्या गॅलक्सी S8 + स्मार्टफोनच्या किंमतीत कंपनीने तब्बल ७ हजार रुपयांची सूट जाहीर केली आहे . त्यामुळे ६० , ९०० रुपये किंमतीचा हा फोन ग्राहकांना ५३ , ९०० रुपयांत उपलब्ध होणार आहे . याशिवाय एचडीएफसी डेबिट आणि क्रेडिट कार्ड यूजर्सना ४ हजार रुपयांची अधिक सूट देण्यात आली आहे . त्यामुळे एचडीएफसी कार्ड यूजर्सना हा स्मार्टफोन अवघ्या ४९ , ९०० रुपयांत मिळणार आहे . गॅलक्सी On मॅक्स : या स्मार्टफोनवर १ हजार रुपयांची सूट देण्यात आली आहे . त्यामुळे हा स्मार्टफोन १५ , ९०० रुपयात मिळणार आहे . गॅलक्सी On7 Pro , J3 Pro : हे दोन्ही स्मार्टफोन ऑफरमध्ये अनुक्रमे ७५९० आणि ७०९० रुपयात उपलब्ध आहे . यांची किंमत आधी ८९९० आणि ७९९० रुपये होती . गॅलक्सी On Nxt : या स्मार्टफोनवर कंपनीने २ हजार रुपयांची सूट दिली आहे . त्यामुळे हा फोन ग्राहकांना १३ , ९०० रुपयांत खरेदी करता येईल . आयसीआयसीआय क्रेडिट कार्ड यूजर्सना यावर आणखी ५ टक्के सूट मिळणार आहे . गॅलक्सी On5 : हा स्मार्टफोन या सेलमध्ये ६४९० रुपयांना मिळणार आहे .


सध्या अगदी तिशी - पस्तीशीतच केस गळणे , कोंडा होणे आणि पांढरे होण्याच्या समस्यांचा सामना करावा लागतो . मग यासाठी वेगवेगळ्या उपायांचा आधार घेतला जातो . पांढरे केस लपविण्यासाठी अवलंबण्यात येणाऱ्या उपायांमध्ये मेहंदी , डाय आणि इतरही अनेक उपाय असतात . अनुवंशिकता , शरीराचे योग्य ते पोषण न होणे यांसारखी काही कारणे याला कारणीभूत असतात . मात्र केस पांढरे होण्यामागील नेमक्या कारणाचा शोध घेणे गरजेचे असते . याशिवाय बाजारातील सौंदर्य उत्पादनांमुळे काही अपाय होण्याचीही शक्यता असल्याने योग्य ती काळजी घेणे गरजेचे असते . मग काय करायचे ? तर काही घरगुती उपायांनी ही समस्या आपण दूर करु शकतो . पाहूयात काय आहेत हे उपाय… १ . आवळा – आवळा हा आरोग्यासाठी अतिशय फायदेशीर असतो असे आपण अनेकदा ऐकतो . मात्र आकाराने अतिशय लहान असणारा हा आवळा पांढऱ्या केसांपासून सुटका करण्यासाठीही तितकाच उपयुक्त असतो . आवळ्याचे बारीक तुकडे खोबरेल तेलात टाकून हे तेल कोसांना लावल्यानेही फायदा होतो . दररोज सकाळी अर्धा आवळा खाल्ल्यास तो शरीरासाठी आणि केसांसाठीही चांगला असतो . २ . काळी मिरी – काळी मिरी पदार्थांचा स्वाद वाढविण्यासाठी ज्याप्रमाणे उपयुक्त असते त्याचप्रमाणे केसांच्या काळेपणासाठीही उपयुक्त असते . १० ते १२ काळी मिरीचे दाणे पाण्यात उकळून केस धुतल्यानंतर केसांवर टाकावे . दिर्घकाळ हा उपाय केल्यानंतर त्याचा परिणाम दिसून येतो . ३ . कॉफी आणि ब्लॅक टी – तुम्ही पांढऱ्या केसांच्या समस्येने बेजार असाल तर ब्लॅक टी आणि कॉफीचा उपयोग करावा . पांढरे झालेले केस क़ॉफी आणि ब्लॅक टीच्या अर्काने धुतल्यास ही समस्या दूर होण्यास मदत होते . ४ . कोरफड – केसांना कोरफडीचा गर लावल्यास केस गळणे आणि पांढरे होणे या समस्यपासून सुटका होते . कोरफडीचा गर काढून त्यामध्ये लिंबू पिळून ते मिश्रण केसांना लावावे . काही वेळानंतर केस धुवून टाकावेत . अतिशय फायदेशीर ठरते . ५ . दही – पांढऱ्या केसांच्या समस्येपासून सुटका करायची असल्यास दह्याचा वापर करावा . यासाठी मेहंदी आणि दही समान प्रमाणात भिजवावे आणि ते केसांना लावावे . हा उपाय आठवड्यातून एकदा केल्यास फायदेशीर ठरतो . ६ . गायीचे दूध – दूध अनेक कारणांसाठी आरोग्यदायी असते . पांढरे केस काळे करण्यासाठीही गायीच्या दुधाचा उपयोग होतो . त्यामुळे आहारात गायीच्या दुधाचा समावेश करावा . ७ . भृंगराज आणि अश्वगंधा – केसांच्या आरोग्यासाठी अश्वगंधा आणि भृंगराज या वनस्पती अतिशय उपयोगी असतात . या दोन्हीची पेस्ट बनवून ती खोबरेल तेलात मिसळावी . एक तास हे तेल लावून ठेवावे आणि मग धुवावे . त्यानंतर कोमट पाण्याने केस व्यवस्थित धुवावेत . यामुळे केसांचे कंडिशनिंग होऊन ते काळे होण्यासही मदत होते .


आपल्याकडच्या प्रत्येक ऋतूत खाण्या - पिण्याची खासियत असतेच . त्यातला हिवाळी म्हणजे तर सगळ्यात हेल्दी महिना . हिवाळा म्हणजे भूक आणि भूक म्हणजे स्वादिष्ट पदार्थ असं समीकरण असतं . नैसर्गिकरीत्या सहज मिळणारे व शरीरात उष्णता निर्माण करणारे पदार्थ हिवाळ्यात जरूर खावेत . अशा पदार्थाची काही उदाहरणे देत आहोत . गाजर : गाजर हे चांगले पोषण करणारे , उष्ण व मधुर रसात्मक आहे . त्यात ‘अ’ जीवनसत्त्वही उत्तम प्रमाणात आहे . त्यामुळे हिवाळ्यात गाजर कोशिंबिरीच्या स्वरूपात किंवा तसेच कच्चे खाता येईल , गाजराचा घरी रस काढून घेता येईल , गाजराचा हलवा हा तर अनेकांच्या आवडीचाच पदार्थ असतो . हिवाळ्यात मूळव्याधीची प्रवृत्ती वाढते . त्याला प्रतिबंध करण्यासाठी गाजर आहारात असलेले चांगले . गाजरात तंतुमय पदार्थ भरपूर असतात . गाजर अग्निदीपन करणारे म्हणजेच भूक वाढवणारे असून ते पोटात तयार होणारी आम्लताही कमी करते . ज्या लहान मुलांचे वजन कमी आहे त्यांना गाजर दुधाबरोबर शिजवून केलेला हलवा जरूर द्यावा , त्याने वजन वाढायला मदत होते . बार्ली / जव : बार्ली वा जवाला ‘धान्यराज’ किंवा संस्कृतमध्ये ‘यव’ असेही संबोधले जाते . उत्तर भारतात थंडी खूप असते आणि तिथे हे धान्यही पुष्कळ प्रमाणात खातात . पण आपल्याकडे ते फारसे खाल्ले जात नाही . फार तर ‘बार्ली वॉटर’ किंवा ‘पफ बार्ली’ आपल्याला माहिती असते . जव हे बलकारी , गुरू व मधुर रसात्मक आहे . थंडीत ज्यांना सारखा सर्दी - खोकला होतो , नाक वाहते अशांना आजारांना प्रतिबंध करण्यासाठी आहारात जवाचा समावेश करता येईल . थंडीत शरीर व स्नायू आखडण्याचा त्रासही अनेकांना होतो . त्यावरही जव आहारात असण्याचा प्रतिबंधक म्हणून उपयोग होतो . जवात ‘ब’ जीवनसत्त्व व आवश्यक अमिनो आम्ले भरपूर असून ते पौष्टिक आहे . बोरे : हिवाळ्यात बोरे मुबलक मिळतात . बोरे गुणांनी स्निग्ध , बृहण करणारी , पचायला जड ( गुरू ) व मधुर आहेत . हिवाळ्यात अनेकांना आव पडण्याचा किंवा आमांशाचा त्रास होतो . तो टाळण्यासाठीही बोरे चांगली . बोरे अग्निदीपन करणारी असून ती पित्त व कफ कमी करणारी व सारकदेखील आहेत . त्यामुळे पोट साफ होण्यासाठी बोरे मदत करतात . लहान मुलांसाठी बोरे उत्तम टॉनिकसारखे काम करतात . त्यात मेंदू व मज्जातंतूंचे टॉनिक असल्यासारखे घटक आहेत . लसूण : स्निग्ध गुणांचा , बृहण करणारा , उष्ण आणि मधुर गुणांचा लसूण हिवाळ्यासाठी उत्तम आहे . लसणीत कॅल्शियम आणि फॉस्फरसचा चांगला साठा असतो . त्वचेखालच्या लहान रक्तवाहिन्यांचे विस्तारण करून शरीराला उबदार वाटण्याचा अनुभव देणारा लसूण आहे . असा हा लसूण थंडीत विविध सूप्समध्ये वापरता येईल किंवा रोज एक लसूण पाकळी कच्चीच चावून खाल्ली तरी चालते . एक कप पाण्यात लसणीची एक पाकळी किंचित ठेचून घाला व पाणी उकळवून अर्धा कप होईपर्यंत आटवा . असा काढा गाळून दिवसात एकदाच कोमट असताना घेता येतो . अनेक स्त्रियांना रजोनिवृत्तीनंतर वारंवार मूत्रमार्गाचा जंतुसंसर्ग होतो . अशा तक्रारींमध्ये जंतुघ्न असलेला लसूण आहारात ठेवल्यास फायदा होऊ शकतो .


सुश्मिता सेनची लव्ह लाइफ नेहमीच चर्चेचा विषय ठरत आली आहे . २० तारखेला सुश्मिताने एक ट्विट केले . हे ट्विट पाहिल्यानंतर तिच्या आयुष्यात स्पेशल व्यक्तिची एण्ट्री झाली आहे . सुश्मिताने तिच्या सोशल मीडिया अकाऊंटवरून एक कोट शेअर केला आहे . या कोटमध्ये लिहिले आहे की , ‘मी माझ्या ‘सेकंड हाफ’ला शोधत नाहीये . कारण मी अर्धी नाहीये . मी पूर्णपणे तुझी आहे . ’ सुश्मिताचा हा मेसेज वाचून ती नक्कीच कोणाला तरी डेट करत आहे असे म्हटले तर चुकीचे ठरणार नाही . गेल्या वर्षी सुश्मिताने तिचा कथित प्रियकर रितिक भसीनसोबत ब्रेकअप केले आहे . पण ब्रेकअपनंतरही दोघं झहीर खान आणि सागरिका घाडगेच्या लग्नाला एकत्रच गेले होते . दोघांना एकत्र पाहून असे म्हटले जात होते की त्यांचे ब्रेकअप झालेच नाही . या लग्नात अनेक मित्र - मैत्रिणी त्यांना लवकरात लवकर लग्न करण्याचा सल्ला देत होते . आता सुश्मिताचा हा मेसेज पाहून अखेर तिला तिचा राजकुमार भेटला असेच म्हणावे लागेल . रितिकआधी सुश्मिताचे विक्रम भट्ट , रणदीप हुडा , वसीम अकरम आणि बंटी सचदेवा असे अनेक प्रियकर होते . अखेर या सगळ्यांना डेट करुन शेवटी तिला तिच्या मनासारखा प्रियकर भेटला यातच तिचे चाहते समाधानी असतील . त्यामुळे या वर्षभरात जर तिच्या लग्नाची चर्चा जोर धरू लागली तर आश्चर्य वाटून घेऊ नका .


भारताच्या सौरभ वर्माने बिट्सबर्गर बॅडमिंटन स्पर्धेत अंतिम फेरीत धडक मारली . उपांत्य फेरीच्या लढतीत त्याने डेन्मार्कच्या आंद्रेस अँटोनसनवर २१ - १५ , २१ - १८ अशी मात केली . अंतिम लढतीत त्याच्यासमोर जागतिक क्रमवारीत १६व्या स्थानी असणाऱ्या शी यिक्वीचे आव्हान असणार आहे . जानेवारी महिन्यात सय्यद मोदी स्पर्धेत चुरशीच्या लढतीत यिक्वीने सौरभला नमवले होते . २३ वर्षीय सौरभने गेल्या महिन्यात तैपेई स्पर्धेचे जेतेपद पटकावले होते . जागतिक क्रमवारीत ५७व्या स्थानी असलेल्या सौरभने बेल्जियम , पोलंड आणि तैपेई स्पर्धेत अंतिम फेरीपर्यंत मजल मारली होती . दरम्यान सौरभचा भाऊ समीरला उपांत्य फेरीच्या लढतीत पराभवाला सामोरे जावे लागले . यिक्वीनेच समीरचा २१ - १८ , २१ - १५ असा पराभव केला . भारताला आणखी आठ सुवर्ण नवी दिल्ली : भारताच्या मल्लांनी सिंगापूर येथे सुरू असलेल्या राष्ट्रकुल कुस्ती स्पर्धेत पदकांचा धडाका कायम राखताना रविवारी आठ सुवर्ण व आठ रौप्यपदकांची कमाई केली . स्पर्धेतील फ्रीस्टाईल विभागात भारताच्या हरफुल , बजरंग , जितेंदर , संदीप , दीपक व अरुण यांनी सोनेरी कामगिरी केली . ग्रीकोरोमन विभागात रविंदर , कृष्णन व सचिन यांना सुवर्णपदक मिळाले . फ्रीस्टाईल विभागात विकास , राहुल मान , संदीप काटे , अरुणकुमार , कृष्णनकुमार यांनी रौप्यपदक मिळविले . ग्रीकोरोमन विभागात के . कृष्णन , रफिक व सचिनकुमार यांना रुपेरी यश मिळाले . बंगळुरू एफसीचे विजेतेपदाचे स्वप्न भंगले दोहा : आशियाई फुटबॉल क्लब अजिंक्यपद स्पर्धेत विजेतेपद मिळविण्याचे स्वप्न बंगळुरू क्लबला साकार करता आले नाही . त्यांना अंतिम फेरीत इराकच्या एअरफोर्स क्लबने १ - ० असे उत्कंठापूर्ण लढतीनंतर पराभूत केले . आयलीग स्पर्धेत विजेतेपद मिळविणाऱ्या बंगळुरू संघाने या स्पर्धेत अंतिम फेरी गाठून ऐतिहासिक कामगिरी केली . आशियाई स्पर्धेतील अंतिम फेरी गाठणारा बंगळुरू क्लब हा पहिला भारतीय क्लब होता . या संघाने एअरफोर्स क्लबला शेवटपर्यंत कौतुकास्पद लढत दिली . सामन्यातील विजयी गोल एअरफोर्स क्लबच्या हम्मादी अहमद याने ७०व्या मिनिटाला केला . बंगळुरू संघाच्या खेळाडूंनी त्यानंतर गोल करण्यासाठी आटोकाट प्रयत्न केले , मात्र त्यामध्ये त्यांना यश मिळाले नाही . बंगळुरू क्लबचे प्रशिक्षक अल्बर्ट रोसा यांनी सांगितले , ‘आम्ही अंतिम सामना जरी हरलो तरी आमच्या खेळाडूंनी जिद्दीने खेळ केला . अंतिम फेरीत स्थान मिळविले हीदेखील त्यांच्यासाठी कौतुकास्पद कामगिरी आहे . गोल करण्यासाठी आवश्यक असणाऱ्या अचूकतेमध्ये आमचे खेळाडू कमी पडले अन्यथा आम्ही हा सामना जिंकला असता . या सामन्यातील आमच्या खेळाडूंची कामगिरी समाधानकारक आहे . ’ सौम्या व ईशा यांची आगेकूच नवी दिल्ली : सौम्या स्वामीनाथन व ईशा करवडे या पुण्याच्या खेळाडूंनी महिलांच्या राष्ट्रीय बुद्धिबळ स्पर्धेतील चौथ्या फेरीत उल्लेखनीय विजय मिळविला . दरम्यान या स्पर्धेत एस . विजयालक्ष्मी व पद्मिनी राऊत यांनी आपली आघाडी कायम राखली . सौम्या हिने पी . बाला कन्नम्मा हिच्यावर मात केली तर अग्रमानांकित ईशा हिने किरण मनीषा मोहंती हिचा पराभव केला . सौम्या व ईशा यांचे प्रत्येकी तीन गुण झाले असून त्यांनी संयुक्तपणे दुसरे स्थान घेतले आहे . विजयालक्ष्मी व पद्मिनी यांचे प्रत्येकी साडेतीन गुण झाले आहेत . विजयालक्ष्मी हिने निशा मोहोता हिला पराभूत करीत एक गुण वसूल केला . गतविजेत्या पद्मिनी हिला पुण्याच्या स्वाती घाटे हिच्याविरुद्ध विजय मिळविताना फारशी अडचण आली नाही . माजी विजेत्या मेरी अॅन गोम्स हिला एम . महालक्ष्मी हिने बरोबरीत रोखले . मेरी हिचे दोन गुण झाले आहेत . निशा व बाला कन्नम्मा यांचेही प्रत्येकी दोन गुण झाले आहेत . महालक्ष्मी हिने आतापर्यंत दीड गुण मिळविला आहे . आर . वैशाली हिने प्रत्युषा बोड्डा हिच्यावर मात केली . तिचाही दीड गुण झाला आहे .


मास्टर ब्लास्टर सचिन तेंडुलकर आपल्या २४ वर्षांच्या क्रिकेट कारकिर्दीत क्रिकेटमधील अनेक क्षणांचा साक्षीदार राहिला आहे . क्रिकेट विश्वात विक्रमांचा रतीब घातलेल्या सचिनने निवृत्ती पत्करल्यानंतर आजवर अनेक वृत्तवाहिन्या आणि कार्यक्रमांमध्ये सचिनने आठवणींना उजाळा दिला आहे . सचिन फलंदाजीवेळी जितका शांत आणि गंभीर होता , तितकाच तो ड्रेसिंग रुममध्ये गंमतीशीर वातावरणात राहिला होता . सचिनने मैदानात केलेले विक्रम आपल्याला डोळ्यांदेखत पाहता आले आहेत , पण ड्रेसिंग रुममधील वातावरण जाणून घेण्याची उत्सुकता क्रिकेट चाहत्यांना असते . नुकतेच सचिन एका कार्यक्रमात उपस्थित असताना त्याला ड्रेसिंग रुममधील वातावरणाशी निगडीत काही प्रश्न विचारण्यात आले . सचिनने यावेळी अनेक गुपीतं उघड केली . वाचाः बहुराष्ट्रीय कंपन्यांनी खेळाडूंना नोकऱया द्यायला हव्यात - सचिन तेंडुलकर खेळाडूंवर सामन्याचे दबाव असला तरी ड्रेसिंग रुममध्ये नेहमी मजेशीर आणि मजामस्तीच्या मूडमध्ये राहणारा खेळाडू कोण होता ? असा प्रश्न सचिनला विचारण्यात आला होता . त्यावर बोलताना सचिनने कोणत्याही एका खेळाडूचे नाव न घेता अनेकांच्या स्वभावाबद्दल खुल्या मनाने माहिती दिली . ड्रेसिंग रुममध्ये नेहमी आपल्या विनोदबुद्धीने सर्वांचे मनोरंजन करणाऱया खेळाडूंच्या यादीत सचिनने सर्वप्रथम हरभजन सिंगचे नाव घेतले . वाचाः दत्तक घेतलेल्या गावाला सचिनने दिली भेट सचिन म्हणाला की , हरभजनच्या मजेशीर स्वभावाचे सर्व चाहते होते . हरभजनमुळे ड्रेसिंग रुममधील वातावरण नेहमी हलकंफुलकं राहत असे . याशिवाय , युवराज सिंग , जहीर खान आणि विराट कोहली देखील ड्रेसिंग रुममध्ये नेहमी हसतखेळत असायचे , असेही सचिन म्हणाला . वीरेंद सेहवागचेही सचिनने कौतुक केले . सचिन म्हणाला की , वीरु जसा मैदानात फटकेबाजी करायचा , तसाच त्याचा स्वभावही आक्रमक राहिला आहे . वीरूच्या हजरजबाबीपणाची सर्वांनाच कल्पना आहे . वीरुला गाणं गाण्यासाठी कोणत्याही जागेची गरज नसते , तो कुठेही गाऊ शकतो , असेही सचिन पुढे म्हणाला .


मधुमेह म्हटलं की गोड खाऊ नका , ही फळं नको , भात नको अशा सूचना घरातील सगळेजण त्या व्यक्तीला वारंवार देत असतात . आता काय खाऊ नका हे तर आपल्याला माहिती असतं . पण काय खाल्लं तर हा मधुमेह आटोक्यात राहू शकतो हे मात्र कोणी सांगत नाही . तरुणपणात मधुमेह झाला असेल तर काळजी घेणे गरजेचे आहेच . पण त्याबाबत चिंता करण्याची आवश्यकता नाही . सध्या आरोग्याच्या सगळ्याच गोष्टींबाबत जागरुकता वाढल्याने त्याचा डाएट , उपचारपद्धती , व्यायाम यांसारख्या गोष्टींची विशेष काळजी घेतली जाते . आहारतज्ज्ञ म्हणून येणाऱ्या तरुण रुग्णांची संख्याही वाढत आहे . काय आहेत नेमके उपाय पाहूयात जागतिक मधुमेह दिनाच्या निमित्ताने १ . मधुमेहाच्या गोळ्या चालू असल्यास त्या गोळीचे प्रमाण आहार पालनाने कमी होते . सतत रक्तातील साखर कमी जास्त होण्याचा त्रास देखील आहारतज्ज्ञाने दिलेल्या उपचारपद्धतीने कमी होऊ शकतो . मधुमेहीच्या पोटावरील चरबीचे प्रमाण तपासून पुढील त्रासांचा अंदाज घेतला जातो . २ . मधुमेह असल्यावर अनेक पदार्थ रोज खायलाच पाहिजेत असे असतात . असे असतात की जे रोज खायलाच हवेत . उदा . प्रथिने भरपूर घ्यायला हवीत . किंवा चुरमुरे , लाह्या , राजगिरा यांसारखे पदार्थ खाल्ल्यास पोटही भरते आणि ते आरोग्यास त्रासदायकही नसतात . याशिवाय तणावमुक्त राहिल्यानेही खूप फायदा होतो . ताप आलाय ? मग ‘हे’ उपाय करा ३ . मधुमेह असताना वेळा पाळणे खूप महत्वाचे आहे . Type 2 प्रकारचा मधुमेह असल्यास आपण उत्तम आहारपालन , तणावमुक्त जीवन अणि योग्य व्यायाम यांनी मधुमेह बराच नियंत्रणात आणू शकतो . गरज आहे ते नक्की काय खावं , आपल्या प्रकृतीला नेमकं काय योग्य असेल हे समजून घेऊन त्याप्रमाणे आपल्या सवयी बदलण्याची . रोजच्या खाण्यात व सवयीमध्ये एक लहान बदल केल्यानेही त्याचा तब्येत चांगली राहण्यास फायदा होतो . ४ . दिवसभरातल्या नेहमीच्या जेवणात धान्य असावीत . यात सगळी धान्य चालू शकतात . त्यातल्या त्यात गहू , बाजरी उत्तम . नाचणी ज्वारी मुळे थोडी साखर वाढू शकते . असे असले तरी त्याबरोबर कोबी , गाजर किंवा पालेभाज्या खाल्या तर आजिबात साखर वाढत नाही . भाताच्या बाबतीतही हेच लागू होते . नुसता वरण भात खाण्यापेक्षा त्याबरोबर पालेभाज्या आणि सॅलाड असेल तर तो भात खाल्लेला चालू शकतो . उदा . भात शिजवताना त्यात मोडाचे सालीसकट मूग आणि कोबी , गाजर घातले व पालेभाजी बरोबर तो खाल्ला तर भात रोज सुद्धा खाऊ शकता . झोप पूर्ण होत नाहीये ? हे उपाय करा ५ . ओट्स अतिशय उत्तम असून मैदा टाळावाच . याचबरोबर जुना बटाटा , मध हे पदार्थही मधुमेहींसाठी चांगले नसतात . सर्व डाळी व कडधान्य खावीत . रोजच्या आहारात किमान ३ वेळा तरी डाळ किंवा कडधान्य किंवा अंड्याचे बलक वगळून पांढरा भाग खावा . याचा मधुमेहासाठी अत्यंत चांगला उपयोग होतो . ६ . चरबीयुक्त पदार्थ म्हणजेच बटर , साय , तूप , लोणी , चीज हे पदार्थ टाळलेले जास्त चांगले . किंवा खाल्ले तरीही अतिशय कमी प्रमाणात खावे . तेलाचा अतिरेकी वापर टाळावा . तळलेल्या पदार्थांपेक्षा बेक केलेले , ग्रील केलेले पदार्थ उत्तम . दाणे , तीळ , बदाम , अक्रोड यांच्या तेलापेक्षा ते नुसते खाणे जास्त चांगले . ७ . फळांचा वापर रोज करावा . यात अति गोड फळे टाळलेली चांगली . उदा . केळी , सीताफळ , पपई , आंबा ही फळे कमी प्रमाणात खाल्ली तर चांगली . रोजच्या आहारात सफरचंद , पेर , संत्र , मोसंबी , जांभूळ यांचा समावेश असल्यास चालेल . ८ . गोड पदार्थ टाळावेत . साखर कोणत्यातरी पदार्थाचा भाग म्हणून चालू शकते . उदा . आपण भाजीत थोडा गूळ किवा साखर घालतो ते चालते . परंतु गोड पदार्थ टाळावेत . ज्यूस बिना साखरेचा घ्यावा . मधुमेही लोकांसाठी विशेष मिठाई बाजारात मिळते किंवा बिस्किटे मिळतात . परंतु याने मधुमेह बरा होत नाही . ते पदार्थ चालतात असे ठरवून त्याचा अतिरेकी वापर टाळणे फायद्याचेच . श्रुती देशपांडे , आहारतज्ज्ञ


क्रिकेटच्या मैदानातील फटकेबाजीनंतर ट्विटरवर शाब्दिक फटकेबाजी करून अनेकांची ‘धुलाई’ करणारा विरेंद्र सेहवाग नेहमीच चर्चेत असतो . पण हिंदी दिनानिमित्त त्याने केलेल्या एका ट्विटवर नेटिझन्सने ‘स्माईली’ देत त्याची नकळत ‘फिरकी’ घेतली . सेहवागने हिंदी दिनानिमित्त एक ट्विट केले . या ट्विटमध्ये त्याने छोटीशी चूक केली . ‘हिन्दि हमारे राष्ट्र की अभिव्यक्ति का सरलतम स्त्रोत है ! जो बात हिंदी में है वो किसी और में नही ! , असे त्याचे ट्विट आहे . तसेच मी भारत - ऑस्ट्रेलिया वनडे सामन्यात हिंदीमध्ये समालोचन करणार असल्याचा उल्लेखही केला आहे . पण ट्विटमधून हिंदी भाषेविषयी आदर व्यक्त करताना ‘हिंदी’ हा शब्दच त्याने चुकीचा लिहिला आहे . एकाच ट्विटमध्ये त्याने सुरुवातीला ‘हिन्दि’ आणि दुसऱ्या ओळीत ‘हिंदी’ असे लिहिले आहे . अर्थात व्याकरणातील चूक लक्षात आल्यानंतर त्याने पुन्हा ट्विट करुन ती सुधारली . आधीचे ट्विटही त्याने डिलिट केले नाही . चूक सुधारली असली तरी ती नेटिझन्सच्या नजरेतून चुकली नाही . ट्विटरवर शाब्दिक फटकेबाजी करणाऱ्या सेहवागच्या या ट्विटवर नेटिझन्स मात्र हळूच हसला . क्रिकेटच्या मैदानातील त्याचे बहारदार फटके सर्वांचे लक्ष वेधत होते . तसेच ट्विटरवरील ‘शाब्दिक फटकारे’ नेटिझन्सला आकर्षित करतात . कधी - कधी त्याचा एखादा ट्विट नेटिझन्सना विचार करण्यास भाग पाडतो . क्रिकेटरचा वाढदिवस असो अथवा प्रतिस्पर्धी खेळाडूची त्याने ट्विटरवर घेतलेली ‘शाळा’ असो तो आपल्या ट्विटने सर्वांचे लक्ष वेधून घेतो . त्याच्या ट्विटवर अनेक संमिश्र प्रतिक्रिया देखील उमटताना दिसतात . पण आज एका ट्विटवरून तो स्वतःच नेटिझन्सच्या ‘फिरकी’त अडकला .


भारतात क्षयरोगाचा प्रसार झपाटय़ाने होत असून या आजाराच्या रुग्णांच्या संख्येबाबतच्या अंदाजापेक्षाही ही संख्या तीन पटींनी अधिक असल्याचे नुकत्याच करण्यात आलेल्या संशोधनात स्पष्ट झाले आहे . त्यामुळे भारतातील क्षयरोगाचे उच्चाटन करण्यासाठी प्रभावी उपाययोजना करण्याची गरज असल्याचे मत संशोधकांनी व्यक्त केले आहे . खासगी क्षेत्राकडून असंख्य क्षयरुग्णांवर उपचार करण्यात येत असले तरी क्षयरुग्णांची वाढती संख्या लक्षात घेता मोठय़ा प्रमाणात उपचार मोहीम राबविण्याची गरज व्यक्त होत आहे . २०१४मधील आकडेवारीचा विचार करता १ . १९ ते ५ . ३४ दशलक्ष क्षयरुग्णांवर खासगी क्षेत्राकडून उपचार करण्यात आले आहेत . मात्र २ . २ दशलक्ष रुग्णांची संख्या अधिक असल्याचे या संशोधकांनी मांडले आहे . लंडनमधील इम्पेरियल महाविद्यालयातील संशोधकांनी या विषयावर संशोधन केले आहे . भारत सरकारने क्षयरोग नियंत्रण कार्यक्रम बदलल्यानंतरही मोठय़ा प्रमाणात क्षयरुग्णांची संख्या वाढल्याचे हे संशोधन नुकतेच एका नियतकालिकामध्ये प्रसिद्ध करण्यात आले . जागतिक आरोग्य क्षेत्रासमोर क्षयरोगाचे सर्वोच्च आव्हान आहे . २०१४ मध्ये जागतिक पातळीवर क्षयरुग्णांची संख्या ६ . ३ दशलक्ष असल्याचे जाहीर करण्यात आले होते . मात्र यापैकी भारतातील क्षयरुग्णांचे प्रमाण कितीतरी पटीने अधिक असल्याचे मांडण्यात आले होते . त्यामुळे भारतात क्षयरोग नियंत्रण कार्यक्रम सुधारितपणे मांडण्यात आला . मात्र तरीही भारतातील क्षयरोगावर नियंत्रण ठेवण्यात अपयश आल्याचेच स्पष्ट झाले असून क्षयरुग्णांमध्ये झपाटय़ाने वाढ झाली आहे . मात्र भारतातील क्षयरुग्णांचा निश्चित आकडा संशोधकांनी मांडलेला नाही . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


डिसेंबर ३१ आता अगदी जवळ आला आहे , तुमच्यापैकी अनेकांचा वर्षाखेरीचा बोनस मिळायला आता सुरुवात झाली आहे . बोनस म्हणून मिळालेली रक्कम मजेसाठी खर्च करणे आवश्यक असले तरीही अर्थपूर्ण गुंतवणूकीसाठी काही रक्कम बाजूला ठेवणे गरजेचे आहे . याशिवाय तुम्ही या रकमेतून तुमचे कर्ज कमी करु शकता . तुमच्या कष्टाच्या पैशाचा वापर करण्याच्या काही टिप्स… कर्जाच्या मुदतपूर्व समाप्तीचा किंवा मुदतपूर्व परताव्याचा विकल्प निवडा तुम्ही तुमच्या जादा रकमेला तुमच्या कर्जाच्या भागाला वेळेआधी भरण्यासाठी वापरु शकता . यामुळे तुमचे ईएमआयचे ओझे कमी होईल आणि तुम्हाला लवकरात लवकर कर्जमुक्त होता येईल . यामुळे तुम्हाला तुमचा क्रेडिट स्कोअर राखण्यासोबत गुंतवणूकीवर लक्ष केंद्रित करण्याची मुभा मिळेल . आपत्तीसाठी रोख रक्कम बाजूला ठेवणे तुम्हाला आणि तुमच्या कुटुंबाला कोणत्याही अनपेक्षित घटनेपासून उदा . आरोग्यासंबंधीत आपत्ती किंवा अचानक बेरोजगार होण्यापासून सुरक्षित ठेवण्यासाठी रोख रक्कम जमवावी . जर तुमच्याकडे ही रक्कम आधीपासून असेल , तर तुमच्या या रकमेमध्ये भर टाकण्यासाठी आता मिळालेल्या जादा पैशाचा उपयोग करावा . आपत्तीकाळासाठी असलेली रक्कम तुमचा सहा ते बारा महिन्यांचा पगार असू शकते . आकर्षक बचत योजनांमध्ये गुंतवणूक करा जर तुमच्या कर्जाची काळजी घेण्यात आली असेल आणि तुमच्याकडे आपत्तीकाळासाठी निधी तयार असेल तर , तुम्ही संपत्ती निर्माणासाठी आणि महागाईचा सामना करण्यासाठी तुमचे पैसे गुंतवू शकता . तुमच्या आर्थिक उद्देशाच्या , जोखीम घेण्याच्या प्रवृत्तीच्या आणि तुमचे उद्देश मिळवण्यासाठी तुमच्याकडे असलेल्या वेळेच्या आधारावर तुम्ही संपत्तीची निवड करु शकता . मुदत ठेव , पीपीएफ आणि म्युच्युअल फंड्स ही काही गुंतवणूक साधने तुम्ही चोखाळू शकता जी पाच वर्षे किंवा जास्त काळाने उत्तम परतावा देतात . विमा टॉपअप करणे तुमच्याकडच्या असलेल्या विम्यामध्ये भर टाकण्याचा विचार तुम्ही करत असाल तर शेवटच्या क्षणापर्यंत वाट पाहू नका . इश्युरन्स कव्हरेज वाढवण्यासाठी तुमचा बोनस वापरा . तुमच्या गरजा पहा आणि अतिरिक्त रकमेचा वापर करुन योग्य कव्हरेज खरेदी करा . हेल्थ केअरचा खर्च काळानुरुप वाढत आहे , त्यामुळे योग्य कव्हरने स्वतःला सुसज्ज करणे केव्हाही उत्तम ठरेल . अखेरची पण शेवटची नसलेली बाब म्हणजे तुमच्या अपेक्षांचा आढावा घ्या आणि त्यांना अपेक्षेहून लवकर पूर्ण करण्यासाठी प्रत्येक धेयामध्ये अंशतः तरी योगदान द्या . आदिल शेट्टी , सीईओ , बँकबझार


भारतीय कसोटी संघाचा कर्णधार विराट कोहली आणि अभिनेत्री अनुष्का शर्मा हे दोघे १ जानेवीरी रोजी साखरपुडा करणार असल्याच्या वृत्ताला विराट कोहलीने नाकारले आहे . आमचा साखरपुड्याचा करण्याचा विचार नाही आणि जर आम्ही करणार असू तर ते लपविण्याचे काही कारण नाही असे विराट कोहलीने म्हटले . काही वृत्त वाहिन्या अफवा विकून तुमची दिशाभूल करीत आहेत तेव्हा आम्ही फक्त या वादावर पडदा टाकत आहोत असे विराट कोहलीने ट्विट केले आहे . विराट आणि अनुष्का हे ख्रिसमस सेलिब्रेशनसाठी देहरादूनला गेल्याची बातमी काही दिवसांपूर्वीच आली होती . हृषिकेश येथील आनंदा या स्पा रेसॉर्टमध्ये ते सध्या राहत आहेत . पण , हे दोघे केवळ सुट्टीसाठी तेथे गेलेले नाहीत . तर ते १ जानेवारी रोजी साखरपुडा करणार आहेत असे वृत्त टाईम्स ऑफ इंडियाने दिले होते . त्यांच्या साखरपुड्यासाठी अमिताभ बच्चन आणि त्यांची पत्नी जया बच्चन , उद्योगपती अनिल अंबानी तसेच त्यांची पत्नी टीना हेसुद्धा गुरुवारी देहरादूनला गेले असून त्याच रेसॉर्टमध्ये थांबले होते . बच्चन कुटुंबीय आणि अंबानी कुटुंबीय अचानकपणे या रेसॉर्टमध्ये का गेले असावे यामुळे वृत्त वाहिन्यांवरील चर्चेला उधाण आले आणि त्यांनी अनुष्का शर्मा आणि विराट कोहली हे साखरपुडा करीत असल्याचे वृत्त दिले . बच्चन आणि अंबानी हे एका चार्टर्ड विमानातून देहरादून येथील जॉली ग्रॅण्ट विमानतळावर उतरले . तेथून ते थेट आनंदा रेसॉर्टला पोहचले . सध्या , बाहेरच्या कोणत्याही प्रवाशांना हॉटेलमध्ये प्रवेश देण्यात येत नाही . तसेच सूत्रांनी दिलेल्या माहितीनुसार , हॉटेलमधील सर्व कर्मचा - यांना त्यांचे फोन बंद ठेवण्याचे आदेश देण्यात आले आहेत . जेणेकरून यासंबंधीची कोणतीही माहिती बाहेर जाऊ नये . दरम्यान , सदर ठिकाण हे टिहरी जिल्हा पोलिसांच्या अखत्यारीत येते . मात्र , त्यांच्याकडे अद्याप अतिरीक्त सुरक्षेसाठी संपर्क करण्यात न आल्याचे त्यांनी सांगितले . हे सेलिब्रिटी येथे राहण्यास आले असून काही दिवसांनी ते येथून निघून जातील . एवढीच माहिती आम्हाला देण्यात आल्याचे , टिहरी पोलीस ठाण्याचे पोलीस अधीक्षक एन एस नापलशियाल म्हणाले .


आई ही आपल्या प्रत्येकासाठी किती खास असते ही खरं तर सांगण्यासारखी गोष्टच नाही . अगदी पोटात असल्यापासून ते जीवनाच्या प्रत्येक टप्प्यावर जिचं बोट धरुन आपण चालत असतो त्या आईची कोणत्याच नात्याशी तुलना होऊ शकत नाही . अनेकदा आपण काहीही न बोलता नुसत्या डोळ्यातून जिला अनेक गोष्टी समजू शकतात ती आई असते . आईचे वर्णन करावे तितके थोडेच आहे . जगभरात आज मदर्स डे सेलिब्रेट होत असताना आपल्या आईला आजच्या दिवशी खास काहीतरी गिफ्ट देऊन प्रेम व्यक्त करावे असे अनेकांना वाटत असते . आता आईला नेमके काय गिफ्ट द्यावे असा प्रश्न आपल्याला पडतो . त्यासाठीच आम्ही काही पर्याय घेऊन आलो आहोत . पाहा तुम्हाला आवडतायेत का… . गुगल स्मार्ट स्पिकर गुगलने नुकतेच आपले होम मिनी स्पिकर बाजारात दाखल केले आहेत . गुगल असिस्टंट या नव्या फिचरवरुन ते वापरता येतात . त्यामुळे तुम्ही हे डिव्हाईस कनेक्ट करुन ते वापरु शकता . हे केवळ व्हॉईस कमांडवर चालत असल्याने एखादी जागा शोधणे , खाण्यासाठी बाहेरुन काही ऑर्डर करणे आणि इतर कोणतीही कामे तुम्ही अगदी सहज करु शकता . याची किंमत ४ , ४९९ रुपये आहे . एमआय पॉवर बँक आपली आई नोकरीला जात असेल किंवा नसेलही तरी तिच्यासाठी पॉवरबँक अतिशय उपयोगी ठरु शकते . एखाद्या प्रवासामध्ये फोन डिस्चार्ज झाला तर या पॉवरबँकचा वापर करुन तो चार्ज करता येऊ शकतो . शाओमी कंपनीची २० हजार मिलिअॅम्पिअर्सची ही पॉवरबँक तुम्हाला परवडेल अशी आहे . याची किंमत १ , ५९९ असून आईला गिफ्ट म्हणून काय द्यावे या विचारात असाल तर हा नक्कीच उत्तम पर्याय आहे . विशेष म्हणजे यावर एकावेळी दोन मोबाइल चार्ज करता येऊ शकतात . फिटबीट फ्लेक्स २ हेल्थ बँड हा बाजारातील नवीन हेल्थ बँड नसला तरीही आपल्या आईने आरोग्याच्या बाबतीत विशेष काळजी घ्यावी असे तुम्हाला वाटत असेल तर या पर्यायाचा तुम्ही नक्कीच विचार करु शकता . याची किंमत ५९९८ असून आई दिवसभर करत असलेल्या सगळ्या गोष्टींचा योग्य तो ट्रॅक ठेवण्यासाठी हे उपकरण अतिषय उपयुक्त ठरु शकते . सोनी एक्स्ट्रा बास पोर्टेबल स्पिकर स्मार्ट स्पिकर नाही तरी तुम्ही आईला हा एक्स्ट्रा बास असलेला स्पिकर नक्कीच देऊ शकता . हा अतिशय साधा असा ब्लूटूथ पोर्टेबल स्पिकर आहे . त्याची किंमत जवळपास ३ हजार आहे . त्याच्या आवाजाची गुणवत्ताही उत्तम असून आईला घरात किंवा कुठे बाहेरही हा स्पिकर घेऊन जायचा असल्यास तो नक्कीच उत्तम पर्याय ठरु शकतो . त्यामध्ये अतिशय चांगली फिचर्स असून त्याची बॅटरी एकदा चार्ज केली की १६ तास वापरु शकता . अॅमेझॉन किंडल घरातली कामे , कौटुंबिक जबाबदाऱ्यां यांमधून थोडा वेळ काढत आपल्या आईनेही वेगळे काहीतरी करावे असे तुम्हाला वाटत असेल तर तुम्ही तिला किंडल भेट देऊ शकता . यामध्ये ती तिच्या आवडीची पुस्तके वाचू शकते . त्यामुळे तिचा रिकामा वेळ चांगला जावा यासाठी हे डिव्हाईस अतिशय उपयुक्त आहे . यामध्ये ६ हजारपासून ११ हजारपर्यंतचे अनेक पर्याय उपलब्ध आहेत .


मसक्कली तिच्या चाहत्यांना बॉलीवूडमधील काही जोडप्यांचा आदर्श देत असते . जीवनातील रोमान्स कसा टिकवावा हे याच जोडप्यांकडून शिकावे . करण सिंग ग्रोव्हर आणि बिप्स या जोडप्यांपैकीच एक . करण आणि बिपाशाच्या लग्नाला आता वर्ष होत आलंय . पुढील महिन्याच्या ३० तारखेला ते त्यांच्या लग्नाचा पहिला वाढदिवस साजरा करतील . पण त्यांचा ‘मधूचंद्र मूड’ काही ओसरताना दिसत नाहीये . नुकताच करणने त्याच्या बायकोसोबतचा फोटो मसक्कलीला दाखवला ज्यात तो तिच्या गालांवर किस करतोय . ‘ती इतकी गोड आहे की तिच्यावर प्रेम न करणं अशक्य आहे’ असंदेखील करण म्हणाला . या नवरा बायकोचं प्रेम पाहून मसक्कलीला अगदी भरून आलं ! नांदा सौख्य भरे ! दीपिका - रणबीरमध्ये चाललंय काय ? दीपिकाने नुकताच समाज माध्यमांवरून तिचा आणि रणबीरचा ‘बलम पिचकारी’ या गाण्यातला फोटो शेअर केला आणि बॉलीगॉसिपकरांमध्ये एकच खळबळ उडाली . रणबीर कपूर दीपिकाचं पुन्हा पॅचअप आणि रणवीरसोबत ब्रेकअप की काय अशा चर्चाना उधाण आलेलं . तुमची लाडकी गॉसिप गर्ल मसक्कलीने या बातमीच्या मुळाशी जाण्याचं ठरवलं आणि तिने तुमच्यासाठी या फोटोमागचं गुपित शोधूनचं काढलं . नुकताच रंगपंचमीचा सण साजरा झाला . रणबीर आणि दीपिकाचं हे गाण रंगपंचमीमध्ये ठिकठिकाणी दणक्यात वाजवलं गेलं . त्या गाण्याच्या प्रसिद्धीमुळे दीपिकाने हा फोटो शेअर केला . आता तिचं ‘गोलियों की रासलीला . . ’ मधलं ‘लहु मुह लग गया’ हे गाणंही रंगपंचमीवरचं आहे आणि मुख्य म्हणजे रणवीरसोबत आहे ! मसक्कलीने ही शंका दीपिकाला विचारली तेव्हा ते गाणं ‘बलम पिचकारी’ इतकं प्रसिद्ध नाही असं म्हणत मसक्कलीच्या ( आणि तुमच्याही ) शंकांचं निरसन केलं . - मसक्कली


‘सुई धागा’ या सिनेमाचा ट्रेलर प्रदर्शित झाल्यापासून सोशल मिडियावर या सिनेमातील कलाकारांना ट्रोल केले जात आहे . यातही खास करुन अभिनेत्री अनुष्का शर्माला तिच्या अभिनयावरून ट्रोल केले जात आहे . मागील दोन तीन आठवड्यांमध्ये अनुष्काबद्दलचे हे ट्रोल करणारे फोटो आणि व्हिडीओ सोशल नेटवर्किंगवर चांगलेच व्हायरल होत आहेत . मात्र पहिल्यांदाच अनुष्का या ट्रोल्सवर रिअॅक्ट झाली आहे . चेहऱ्याला हात लावून खाली बसलेल्या अनुष्काच्या रडक्या एक्सप्रेशनचे फोटो अनेकांनी एडिट करून भन्नाट मीम्स बनवले आहेत . असाच एक मजेदार व्हिडीओ सुई - धागामधील अनुष्काचा सहकलाकार अभिनेता वरुण धवन याने कोट करुन रिट्विट केला . या ट्विटमध्ये सिनेमाच्या ट्रेलरमधील रडकी अनुष्का प्रियंका चोप्रा आणि निक जोनच्या समोर बसलेली दाखवण्यात आली आहे . या ट्विटरवर नीकराव गणपतीची आरती करताना आढळले , असे वाक्य लिहीलेले आहे . हा व्हिडीओ ट्विटमध्ये कोट करत वरुणने अनुष्काला मीम्स की राणी ममता असं म्हटलं आहे . वरुणच्या या ट्विटला कोट करत अनुष्कानेही त्याला रिप्लाय दिला . हसण्याचे आणि टाळ्या वाजवण्याचे इमोन्जी वापरून तिनेही या मीमला सुपर्ब म्हणत दाद दिली आहे . अनुष्का आणि वरुणचा हा सिनेमा २८ सप्टेंबरला प्रेक्षकांच्या भेटीला येत आहे . त्याआधीच या दोघांनीही सोशल मिडियावरून या सिनेमाचे प्रमोशन सुरु केले आहे .


" गोल मशिन ' ठरलेल्या ख्रिस्तियानो रोनाल्डोच्या आणखी एका हॅटट्रिकच्या जोरावर रेयाल माद्रिदने चॅंपियन्स लीग फुटबॉल स्पर्धेच्या अंतिम फेरीच्या दिशेने भक्कम पाऊल टाकले . उपांत्य फेरीच्या पहिल्या टप्प्यातील सामन्यात त्यांनी ऍटलेटिको माद्रिदचा 3 - 0 असा पराभव केला . रेयालच्या या विजयाने या पारंपरिक प्रतिस्पर्ध्यांमधील 60 वर्षांचा इतिहास कायम राहिला . रेयालने 1959 मध्ये युरोपियन करंडक उपांत्य फेरीत ऍटलेटिकोवर मात केली . तेव्हापासून आतापर्यंत द्विपक्षीय लढतीत तेच विजयी ठरले आहेत . ऍटलेटिकोचे सलग चौथ्या वर्षी चॅंपियन्सची अंतिम फेरी खेळण्याचे स्वप्न भंग पावले . यापूर्वी 2014 मध्ये लिस्बन आणि 2016 मध्ये मिलान येथे उपांत्य फेरीत त्यांना पराभव पत्करावा लागला . 2015 मध्ये उपांत्यपूर्व फेरीत त्यांचे आव्हान संपुष्टात आले . या तीनही वेळी रेयालच त्यांचे प्रतिस्पर्धी होते . यंदाच्या पहिल्या टप्प्यातील उपांत्य फेरीत रेयालने सुरवातीपासून वर्चस्व राखले . रोनाल्डोची हॅटट्रिक हे त्यांच्या विजयाचे वैशिष्ट्य ठरले . ऍटलेटिकोकडून गोल करण्याचे दोन सुरेख प्रयत्न झाले . पण , दोन्ही वाया गेले . सामन्याच्या पूर्वार्धात दहाव्या मिनिटाला रोनाल्डोने हेडरद्वारे गोल करत संघाचे खाते उघडले . त्यानंतर पूर्ण सामन्यात रेयालनेच वर्चस्व राखले . पण गोल करण्यासाठी त्यांनी सामन्याच्या अखेरच्या सत्राची वाट पाहावी लागली . अखेरच्या वीस मिनिटांत रोनाल्डाने दोन वेळा जाळीचा वेध घेत ऍटलेटिको खेळाडूंना निराश केले . रोनाल्डोचे यंदाच्या मोसमात चॅंपियन्स लीगमध्ये दहा गोल झाले असून , तो मेस्सीपेक्षा केवळ एका गोलने मागे आहे . मुसंडी मारण्याची क्षमता उपांत्य फेरीच्या पहिल्या टप्प्यात 3 - 0 असा मोठा पराभव पत्करल्यानंतरही परतीच्या लढतीत मोठा विजय मिळविण्याची आशा ऍटलेटिको संघाला आहे . त्यांचे प्रशिक्षक दिएगो सिमोनी म्हणाले , " " आम्ही संधी निर्माण करण्याचे प्रयत्न जरुर केले . आम्हाला शंभर टक्के यश निश्चित आले नाही . अशक्य शक्य करून दाखविण्यासाठी आम्ही आता प्रयत्न करू , आमच्या खेळाडूंमध्ये ती क्षमता आहे .


गेल्या काही वर्षांपासून प्रलंबित असलेल्या कसोटी अजिंक्यपद स्पर्धेला आयसीसी मान्यता देण्याच्या तयारीत आहे . याविषयी न्यूझीलंडमध्ये आयसीसीची एक महत्वाची बैठक पार पडली जाणार आहे . पीटीआय या वृत्तसंस्थेने यासंदर्भातलं वृत्त जाहीर केलं आहे . वन - डे आणि टी - २० क्रिकेटच्या जमान्यात कसोटी क्रिकेटला प्रोत्साहन देणं गरजेचं असल्याचं आयसीसीचं मत होतं , मात्र स्पर्धेचा आराखडा आणि इतर काही बाबींचा मेळ जुळून न आल्याने हा प्रयत्न मागे पडला . मध्यंतरी चॅम्पियन्स करंडक स्पर्धा बंद करुन त्या कालावधीत कसोटी अजिंक्यपद स्पर्धा राबवण्याचा आयसीसीचा विचार होता . मात्र काही देशांनी याला विरोध केल्यामुळे आयसीसीने हा प्रयत्न थांबवला . सिडनी मॉर्निंग हेराल्ड या वृत्तपत्राने दिलेल्या माहितीनूसार , ९ संघांचा सहभाग असलेल्या कसोटी अजिंक्यपद स्पर्धेच्या आराखड्याला शुक्रवारी होणाऱ्या बैठकीत आयसीसी मान्यता देण्याच्या तयारीत आहे . २०१९ साली ही स्पर्धा सुरु होऊन , आगामी २ वर्षाच्या कालावधीत ही स्पर्धा खेळवली जाईल अशी प्राथमिक माहिती सध्या समोर येते आहे . दोन देशांमध्ये खेळवल्या जाणाऱ्या कसोटी मालिकेऐवजी , अजिंक्यपद स्पर्धा कसोटी क्रिकेटसाठी फायदेशीर ठरु शकेल ; असं वक्तव्य क्रिकेट ऑस्ट्रेलियाचे अध्यक्ष जेम्स सदरलँड यांनी केलं आहे . कसोटी क्रिकेटकडे प्रेक्षकांचा ओढा वाढला जावा यासाठी आयसीसीने दिवस - रात्र कसोटी सामन्यांना सुरुवात केली . अजिंक्यपद स्पर्धेसाठी ४ दिवसांचे कसोटी सामने खेळवण्याचा प्रस्तावही समोर आला होता , मात्र काही देशांनी याला आपला विरोध दर्शवला . या स्पर्धेसाठी आयसीसी आपल्या वार्षिक वेळापत्रकात बदल करणार असल्याचंही समजतंय . ५ सामन्यांच्या वन - डे मालिका संपवून यानंतर ३ वन - डे सामन्यांची मालिका खेळवण्याचा आयसीसीचा विचार आहे . अवश्य वाचा – आयसीसीच्या नव्या नियमांमुळे धवन आणि फिंच संभ्रमात


* बंगळुरू आणि हैदराबाद यांच्यात आज अंतिम फेरीचा सामना * विराट कोहली आणि डेव्हिड वॉर्नर लक्षवेधी आतापर्यंतच्या चमकदार आणि लक्षवेधी कामगिरीच्या जोरावर रॉयल चॅलेंजर्स बंगळुरू आणि सनरायझर्स हैदराबाद या दोन्ही भारताच्या दक्षिणेतील संघांमध्ये आयपीएलची अंतिम फेरी रविवारी रंगणार आहे . बंगळुरूचा संघ तिसऱ्यांदा अंतिम फेरीत पोहोचला असला तरी त्यांना एकदाही जेतेपद पटकावता आलेले नाही , तर दुसरीकडे हैदराबादचा संघ पहिल्यांदाच अंतिम फेरीत दाखल झाला आहे . त्यामुळे पहिल्या - वहिल्या जेतेपदासाठी या दोन्ही संघांमध्ये द्वंद्व पाहायला मिळेल . आयपीएलच्या रणांगणातील या महायुद्धात नेमका कोणता संघ बाजी मारतो , याची उत्सुकता चाहत्यांना असून हा सामना त्यांच्यासाठी लज्जतदार मेजवानीसारखाच असणार आहे . बंगळुरूची फलंदाजी आणि हैदराबादची गोलंदाजी हे बलस्थान आहे , त्यामुळे हा सामना बंगळुरूचे फलंदाज आणि हैदराबादचे गोलंदाज यांच्यामध्ये रंगेल . हैदराबादचा संघ २०१३ मध्ये आयपीएलमध्ये दाखल झाला , पण आतापर्यंत त्यांना एकदाही अंतिम फेरी गाठता आलेली नाही . डेव्हिड वॉर्नरचे नेतृत्व आणि त्याच्याच धडाकेबाज फलंदाजीच्या जोरावर हैदराबादचा संघ पहिल्यांदाच अंतिम फेरीत पोहोचला आहे . दुसरीकडे २००९ आणि २०११ साली बंगळुरूचा संघ आयपीएलच्या अंतिम फेरीत पोहोचला होता , पण दोन्ही वेळा त्यांच्या पदरी निराशाच पडली . २००९ साली त्यांना डेक्कन चार्जर्स आणि २०११ साली त्यांना चेन्नई सुपर किंग्जने पराभूत केले होते . हे दोन्ही संघ दक्षिणेतलेच होते . आता तिसऱ्यांदाच अंतिम फेरीत दाखल झाल्यावर तिसऱ्यांदाही त्यांच्यासमोर दक्षिणेतील संघाचेच आव्हान आहे . त्यामुळे या वेळी तरी बंगळुरूचा संघ जेतेपदाला गवसणी घालणार का , याची उत्सुकता साऱ्यांना असेल . गोलंदाजीमध्ये पारडे जड बंगळुरूच्या फलंदाजीमध्ये जशी विविधता आहे तशीच हैदराबादच्या गोलंदाजीमध्ये दिसते . मुस्तफिझूर रेहमान हा युवा वेगवान गोलंदाज त्यांच्यासाठी हुकमी एक्का आहे . गेल्या सामन्यात दुखापतीमुळे तो खेळू शकला नव्हता . पण या सामन्यात तो खेळला तर त्याच्याकडून संघाला मोठय़ा अपेक्षा असतील . त्याचबरोबर आयपीएलमध्ये ‘पर्पल कॅप’ भुवनेश्वर कुमारकडे आहे , आतापर्यंत त्याच्या नावावर सर्वाधिक बळी आहेत . बरिंदर सरणही चांगली गोलंदाजी करत आहे . बंगळुरूकडे गोलंदाजीमध्ये फक्त दोनच चांगले पर्याय आहेत . वॉटसनने आतापर्यंत भेदक मारा केला आहे . युवा फिरकीपटू युजवेंद्र चहलने या हंगामात फलंदाजांना चांगलेच नाचवले आहे . त्यामुळे या दोघांवर बंगळुरूच्या गोलंदाजीची भिस्त असेल . बंगळुरूची तगडी फलंदाजी दोन्ही संघांच्या फलंदाजीवर नजर फिरवली तर हैदराबादपेक्षा बंगळुरूचे पारडे नक्कीच जड आहे . कर्णधार विराट कोहली , एबी डी’व्हिलियर्स आणि ख्रिस गेल हे क्रिकेट जगातील अव्वल फलंदाज बंगळुरूच्या ताफ्यामध्ये आहेत . क्रिकेट जगतामध्ये कोहलीसारखे सातत्य एकाही फलंदाजाकडे दिसत नाही . सातत्यपूर्ण फलंदाजीच्या जोरावर त्याने या हंगामात सर्वाधिक धावा करत संघाला अंतिम फेरीत पोहोचवले आहे . डी’व्हिलियर्स हा एक अद्भुत फलंदाज आहे , जो फटके स्वतः बनवतो . अन्य फलंदाजाना जे फटके कठीण वाटतात , ते डी’व्हिलियर्स लीलया खेळतो . गेलसारखे जोरकस आणि गगनभेदी फटके कोणीही खेळताना दिसत नाही . त्यामुळे एकदा का गेल स्थिरस्थावर झाला तर बंगळुरूचा संघ धावांचा डोंगर नक्कीच उभारू शकतो . आतापर्यंत फक्त एक सामना सोडल्यास या तिघांपैकी अन्य फलंदाजांना संधीच मिळालेली नाही . अष्टपैलू शेन वॉटसनला फलंदाजीमध्ये छाप पाडता आलेली नाही . सध्याचा फॉर्म पाहता विराट कोहलीला बाद करणे , हे हैदराबादपुढील सर्वात मोठे आव्हान असेल . पण कोहलीनंतर डी’व्हिलियर्स आणि गेल यांना बाद करताना प्रतिस्पध्र्याची दाणादाण उडत असल्याचे पाहायला मिळाले आहे . कोहली आणि डी’व्हिलियर्स या जोडीचा धसका हैदराबादने नक्कीच घेतला असेल . कारण आव्हान कितीही मोठे असले तरी ते यशस्वी पाठलाग करू शकतात . हैदराबादचा विचार केला तर वॉर्नरने फलंदाजीमध्ये एकहाती किल्ला लढवल्याचेच पाहायला मिळाले आहे . दुसऱ्या ‘क्वालिफायर’ सामन्यामध्येही वॉर्नरनेच एकटय़ाच्या जिवावर संघाला अंतिम फेरीत पोहोचवले . सलामीवीर शिखर धवनच्या बॅटला गंज लागल्याचेच दिसत आहे . युवराज सिंगला अजूनही सूर गवसलेला दिसत नाही , त्याच्याकडून एकही विजयी खेळी पाहायला मिळालेली नाही . वॉर्नर वगळता एकाही फलंदाजाला छाप पाडता आलेली नाही . रॉयल चॅलेंजर्स बंगळुरू : राहुल , परवेझ रसूल , अबू नचिम , हर्षल पटेल , केदार जाधव , मनदीप सिंग , सर्फराझ अहमद , एस . अरविंद , वरुण आरोन , युजवेंद्र चहल . सनरायझर्स हैदराबाद : डेव्हिड वॉर्नर ( कर्णधार ) , शिखर धवन , केन विल्यमसन , आदित्य तरे , रिकी भुई , ट्रेंट बोल्ट , मोइसेस हेनरिक्स , अभिमन्यू मिथुन , सिद्धार्थ कौल , मुस्तफिझुर रेहमान , नमन ओझा , कर्ण शर्मा , युवराज सिंग , आशीष नेहरा , टी . सुमन , आशीष रेड्डी , बिपुल शर्मा , बेन कटिंग , भुवनेश्वर कुमार , इऑन मॉर्गन , विजय शंकर , बरिंदर सरण .


सतत पडणारा पाऊस आणि त्यानंतर मैदानावरील अंधुक प्रकाशामुळे , भारत विरुद्ध श्रीलंका यांच्यातील कोलकाता कसोटीच्या पहिल्या दिवसाचा खेळ रद्द करण्यात आला आहे . दिवसभरात केवळ ११ . ५ षटकांचा खेळ झाला . या खेळात भारताने १७ धावांच्या मोबदल्यात आपले ३ गडी गमावले आहेत . नाणेफेक जिंकून प्रथम गोलंदाजी करण्याचा निर्णय घेतलेल्या श्रीलंकेने खेळपट्टीचा फायदा उचलत भारताच्या आघाडीच्या फळीला दणके दिले . सामन्यातल्या पहिल्याच चेंडुवर सुरंगा लकमलने लोकेश राहुलला माघारी धाडलं . यानंतर भारतीय फलंदाजांनी डाव सावरण्याचा प्रयत्न केला , मात्र सततचा पाऊस आणि अंधुक प्रकाशामुळे पहिल्या दिवसाच्या खेळात सतत व्यत्यय येत गेला . अखेर पंचांनी पहिल्या दिवसाचा खेळ रद्द करण्याचा निर्णय घेतला . श्रीलंकेकडून पहिल्या दिवसात सुरंगा लकमलने ३ विकेट घेतल्या . ११ . ५ षटकांपैकी ६ षटके सुरंगा लकमलने टाकली . यातली सर्व षटक निर्धाव टाकण्यात लकमल यशस्वी झाला . स्थानिक वेधशाळेने शनिवारपर्यंत कोलकात्यात पाऊस हजेरी लावेल असा अंदाज व्यक्त केला आहे . त्यामुळे दुसऱ्या दिवशी भारताची मदार ही चेतेश्वर पुजारा आणि अजिंक्य रहाणेवर असणार आहे .


गुरप्रीत सिंगचे पूर्वार्धातील भक्कम गोलरक्षण आणि उत्तरार्धात भारताचा स्टार आक्रमक सुनील छेत्रीने साधलेली संधी यामुळे भारताने आशिया कप पात्रता फुटबॉल स्पर्धेच्या अ गट साखळीत किर्गिझस्तानचा पाडाव केला . या विजयामुळे भारताने गटात अग्रस्थान मिळवले . भारताचा हा सलग आठवा विजय ठरला . कांतिरवा स्टेडियमवर लढत सुरू होण्यापूर्वीच सुरू झालेला इंडिया . . . इंडिया . . . गजर थांबवण्यासाठी किर्गिझस्तानने आक्रमक सुरवात केली . सुरवातीच्या वीस मिनिटांत ; तर भारतीयांना प्रतिस्पर्ध्यांच्या गोलक्षेत्रात प्रवेश करणेही अशक्य झाले होते . या कालावधीत गुरप्रीत सिंगने भक्कम गोलरक्षण करताना किर्गिझस्तानला गोलपासून रोखले . व्हाईट फाल्कन्स सुरवातीची जोरदार भरारी भारताच्या भक्कम बचावफळीने रोखली . प्रतिआक्रमणास अपेक्षेपेक्षा जास्त वेळ घेतलेल्या ब्ल्यू टायगर्सची आक्रमणे सुरू झाल्यावर किर्गीज बचावफळीवर दडपण आले . अखेर सुनील छेत्रीने ६९ व्या मिनिटास गोल करीत भारताचा सलग आठवा विजय साकारला . त्यानेच म्यानमारविरुद्धच्या सलामीच्या लढतीतील निर्णायक गोल केला होता . पूर्वार्धात काहीसा विस्कळित असलेल्या भारतीय आक्रमणात उत्तरार्धात जास्त भेदकता आली . भरवशाचा जेजे लालपेखलुआ आणि सुनील छेत्री यांच्यातील सामंजस्य वाढले . त्यातूनच अप्रतिम गोल झाला . छेत्रीने किर्गिझस्तानमधल्या फळीस अक्षरशः एकहाती चकवले आणि जेजेकडे पास दिला . जेजेने किर्गीझ बचावफळीस गुंगारा देत छेत्रीकडे हुशारीने चेंडू सोपवला आणि भारतीय कर्णधाराने चूक केली नाही .


आपली त्वचा , डोळे चांगले दिसावे यासाठी सर्वच महिला मनापासून काळजी घेत असतात . त्यातही आपण लवकर वयस्कर दिसू नये यासाठीही त्यांचा अटोकाट प्रयत्न चाललेला दिसतो . मग चेहऱ्यावरील सुरकुत्या , डोळ्यांखाली येणारी काळी वर्तुळे या सगळ्यांपासून सुटका मिळविण्याचा प्रयत्न केला जातो . मात्र काहींना डोळ्यांखाली सुरकुत्या येण्याची समस्या असते . यामुळे सौंदर्यात काहीसा फरक पडतो . आपल्याला भेडसावणाऱ्या बहुतांश समस्या या अपुऱ्या झोपेमुळे उद्भवतात . पण पुरेशी झोप घेतल्यास या समस्या लवकर दूर होतात . तसेच झोपायच्या योग्य पद्धतीकडे लक्ष देणेही तितकेच गरजेचे असते . झोपण्याची स्थिती योग्य ठेवल्यास त्याचा डोळ्यांखालील सुरकुत्या कमी होण्यास निश्चितच फायदा होतो . पाहूयात हे टाळण्याचे काही सोपे उपाय… १ . पाठीवर झोपा – पोटावर किंवा कुशीवर झोपल्यास त्याचा नकळत तुमच्या चेहऱ्यावर ताण पडतो . त्यामुळे चेहऱ्यावर आणि विशेषतः डोळ्याखाली सुरकुत्या येण्याचे प्रमाण वाढते . त्यामुळे ही समस्या उद्भवू नये म्हणून पाठीवर झोपावे . २ . उशीचे कव्हर बदला – तुम्ही वापरत असलेल्या उशीला कॉटनचे कव्हर असेल तर त्यानेही तुमच्या चेहऱ्यावर सुरकुत्या येऊ शकतात . त्यामुळे उशीला सिल्कचे कव्हर लावायचा प्रयत्न करा . यामुळे चेहरा आणि उशी यांच्यातील घर्षण कमी होईल आणि डोळ्याखाली सुरकुत्या येण्याचे प्रमाणही कमी होईल . ३ . झोपताना क्रीम लावा – रात्री झोपताना चेहऱ्याला क्रीम लावून झोपा . त्यामुळे चेहऱ्याची आर्द्रता टिकून राहण्यास मदत होते . झोपायला जाण्यापूर्वी सिरम कींवा क्रिम लावून हलका मसाज करा . त्याचा डोळ्यांखाली सुरकुत्या न येण्यास चांगला फायदा होईल . ४ . चेहऱ्याच्या समोर एसी येणार नाही याची काळजी घ्या – चेहऱ्याच्या एकदम समोर एसी किंवा फॅन येणार नाही याची काळजी घ्या . हे वारे थेट चेहऱ्यावर पडल्यास चेहऱ्याला सूज येते . त्वचेतील आर्द्रता वाऱ्यामुळे शोषून घेतली जाते आणि त्यामुळे चेहऱ्यावर सुरकुत्या पडण्यास सुरुवात होते . ५ . अल्कोहोल घेऊ नका – झोपण्याआधी अल्कोहोल घेऊ नका , त्यामुळे तुमचा चेहरा सुजलेला दिसतो . याचे कारण म्हणजे शरीराला आवश्यक नसणारे पाणी चेहऱ्याच्या बाजूला जमा झालेले दिसते . यामुळेही चेहऱ्यावर सुरकुत्या येण्यास सुरुवात होते .


भारतास सुदीरामन कप सांघिक बॅडमिंटन स्पर्धेतील सलामीच्या साखळी लढतीत डेन्मार्कविरुद्ध १ - ४ पराभव पत्करावा लागला ; पण सिंधूच्या विजयाबरोबरच मिश्र आणि महिला दुहेरीतील कडवी लढत ही भारताची जमेची बाजू ठरली आहे . ऑस्ट्रेलियातील वेस्ट कोस्टमधील स्पर्धेत सांघिक लढतीत दुहेरी ही भारताची कायम कमकुवत बाजू मानली जाते ; मात्र या वेळी वेगळेच दिसले . अश्विनी आणि सिक्की रेड्डीने जागतिक क्रमवारीत दुसऱ्या असलेल्या डेन्मार्कच्या जोडीविरुद्ध मॅच पॉइंटही मिळवला होता . चारेक मॅच पॉइंट वाचवल्यावर अश्विनी - सिक्कीने मॅच पॉइंट मिळवला होता ; पण तो सत्कारणी लावता आला नाही . अश्विनीने मिश्र दुहेरीतही चांगली चमक दाखवली . तिने सात्विकराजच्या साथीत डेन्मार्कच्या जोडीला तीन गेमपर्यंत कडवी लढत दिली . अजय जयराम जागतिक क्रमवारीत तिसऱ्या असलेल्या व्हिक्टर ॲक्सेलसेन याच्याविरुद्ध दोन गेममध्येच पराजित झाला . अजयने यापूर्वी व्हिक्टरला दोनदा हरवले आहे ; पण तो सामन्यात १९ गुणच जिंकू शकला . पुरुष दुहेरीत मनू अत्री - सुमीत रेड्डीचा पराभव पूर्ण एकतर्फी नव्हता , हेच समाधान लाभले . ऑलिंपिक रौप्यपदक विजेत्या सिंधूने लौकिकास साजेसा खेळ केला . पहिल्या गेममध्ये तिला झुंजावे लागले ; पण दुसरा गेम तिने झटपट संपवला . लिने किएफेल्ट २१ - १८ , २१ - ६ . अश्विनी पोनप्पा - सिक्की रेड्डी वि . वि . रायतर कॅमिला - पेडेरसन ख्रिस्तियाना २१ - १८ , १५ - २१ , २१ - २३ ) .


भारतीय संघाने सलग दुसऱ्या दिवशी वोडरर्स क्रिकेट मैदानावर जोरकस सराव केला . पहिल्या दोन कसोटी सामन्यातील चुका सुधारण्याचा प्रामाणिक प्रयत्न खेळाडू प्रशिक्षकांच्या मदतीने करत होते . पण खरी कहाणी मला महान माजी फलंदाज सुनील गावसकर कडून ऐकायला मिळाली . गावसकर कहाणी सांगतात तेव्हा प्रसंग डोळ्यासमोर कसा उभा राहतो याची ही कहाणी म्हणजे सुंदर उदाहरण आहे . सुनील गावसकर यांच्याशी भेट झाल्यावर मी सहज प्रश्न विचारला कि तुमची नेल्सन मंडेला बरोबर भेट झाली असेल ना ? " म्हणजे काय माझ्यासाठी तो क्षण सोनेरी होता " , गावसकर सांगू लागले . " आम्हा काही मोजक्या लोकांना नेल्सन मंडेला ह्यांना भेटायची परवानगी मिळाली होती . माझी पत्नी सुद्धा माझ्या सोबत होती . काय व्यक्तिमत्व आहे नेल्सन मंडेला ह्यांचे . फारच प्रेमळ माणूस . . . शांत नम्र . . . खरंच कमाल . आम्ही खरंच भारावून गेलो होतो त्यांना भेटून . त्यांना भारताबद्दल खूप प्रेम आहे . मंडेला गांधीजीना खूप मानत होते ना " , गावसकर आठवणीत रमत सांगत होते . " भेटीच्या अंती मी त्यांना भेटून सांगितले कि सर मला काहीतरी स्मृतिचिन्ह हवे आहे तुमच्याकडून या भेटीचे . ते हसले आणि आत गेले . येताना चक्क बॉक्सिंग ग्लोव्हज घालून आले आणि म्हणाले , ' हे ग्लोव्हज मला महान बॉक्सर मोहम्मद अलीने दिले आहेत . . . पण हे मी तुला देणार नाही कारण त्याच्याबद्दल माझ्या काही मोलाच्या स्मृती आहेत . . . तुरुंगात असताना तंदुरुस्त राहण्यासाठी मी बॉक्सिंग ग्लोव्हज घालून शॅडो प्रॅक्टिस करायचो . . . म्हणून हे ग्लोव्हज मी नाही देणार ' डोळे मिचकावत मंडेला म्हणाले आणि परत आत गेले ते मिनिटभर बाहेर आलेच नाहीत . माझ्या काळजात धस्स झाले . मग ते बाहेर आले तेंव्हा त्यांच्या हातात पुस्तक होते ' थेअरी ऑफ मॉरल लाइफ ' . आणि ते पुस्तक त्यांनी मला हाती दिले आणि हसले . जेव्हा मी ते पुस्तक उघडून बघितले तेंव्हा नेल्सन मंडेलांनी खास माझ्यासाठी संदेश लिहून सही करून दिली होती . मी धान्य झालो . म्हणून म्हणालो ना तो क्षण सोनेरी होता . बाकीचे सगळे म्हणत होते कि मला मस्त स्मृतिचिन्ह मिळाले तेव्हा मी त्यांना म्हणालो कि विचारल्याशिवाय काही मिळत नाही . धीटपणा करून विनंती करता यायला पाहिजे " , सुनील गावसकर आठवणीत रमताना भारावून जाऊन सांगून गेले . सुनील गावसकरांनी दिलेल्या सल्ल्याचा लगेच सुयोग्य वापर करत मी त्यांना विनंती केल्यावर त्यांनी मंडेलांनी सही करून संदेश लिहिलेल्या त्या पानाचा फोटो मला दिला तो सोबत देतो आहे .


बॉलिवूड अभिनेता अर्जुन रामपाल अडचणीत सापडला आहे . कंपनीचे पैसे परत न केल्यामुळे त्याच्याविरोधात फसवणूकीची तक्रार केली आहे . वाय एंटरटेनमेंट लिमिटेड कंपनीने ही तक्रार दाखल केली आहे . अर्जुनने १२ टक्के व्याजावर आपल्याकडून एक कोटी रूपये घेतले होते . ९० दिवसांमध्ये सर्व पैसे परत करण्याच्या अटीवर पैसे दिले होते . मात्र अद्याप अर्जुनने परफेड केली नसल्याचा आरोप वाय इंटरटेनमेंट लिमिटेड कंपनीने केला आहे . ९ मे २०१८ रोजी अर्जुन रामपालने एक कोटी रूपये व्याजाने घेतले होते . ९० दिवसांच्या आत व्याजासहीत ते सर्व पैसे परत देण्याचा करार कंपनीसोबत झाला होता . मात्र मुदत संपूनही अर्जुनने ते पैसे परत केले नाहीत . त्यानंतर अर्जुनने कंपनीला एक चेक दिला होता तो देखील बाऊन्स झाला . त्यामुळे कंपनीने अर्जुनविरोधात कायदेशीर तक्रार दाखल केली आहे . नेगोशिएबल इंस्ट्रुमेंट्स अॅक्ट अंतर्गत अर्जुनविरोधात फसवणूकीची तक्रार दाखल केली आहे .


कतरिना कैफ जिथे ‘जग्गा जासूस’ सिनेमाच्या प्रमोशनमध्ये व्यग्र आहे तर दुसरीकडे ती ‘टायगर जिंदा है’ सिनेमाचे चित्रीकरणही करत आहे . अली जाफर दिग्दर्शित या सिनेमाचा निर्माता आदित्य चोप्रा आहे . सलमान खानसोबत कतरिनाच्या या सिनेमाची प्रेक्षकांमध्ये फार उत्सुकता पाहायला मिळतेय . Father’s Day 2017 : मी सईला पहाटे ३ वाजताही उठवतो - सागर कारंडे या सिनेमाची अजून एक खास बात म्हणजे ‘द डार्क नाइट’ या सिनेमाचा अॅक्शन दिग्दर्शक टॉम स्टुथर्सने कतरिनाला या सिनेमासाठी खास अॅक्शन सीन शिकवले आहेत . टॉमशिवाय बस्टर रीव्स हाही ‘टायगर जिंदा है’ या सिनेमात कतरिनाला अॅक्शन सीन शिकवताना दिसणार आहे . कतरिना सौशल मीडियावर तिचे अनेक फोटो शेअर करत असते . या सिनेमाच्या चित्रीकरणा दरम्यानचेही तिने काही फोटो शेअर केले आहेत . या सिनेमात कतरिना बंदुक चालवण्यात जेवढी तरबेज असते तेवढीच ती तलवार बाजीतही तरबेज दाखवण्यात आली आहे . असं म्हटलं जातं की , ‘टायगर जिंदा है’ सिनेमासाठी कतरिनाला जेवढी अॅक्शन सीनसाठी मेहनत घेत आहे तेवढीच ती वर्कआऊटही करतेय . २०१२ मध्ये आलेल्या ‘एक था टायगर’ सिनेमाचा हा आगामी सिनेमा सिक्वल आहे . या सिनेमामधून सलमान आणि कतरिना चार वर्षांनंतर एकत्र येणार आहेत . यात परेश रावल यांचीही महत्त्वपूर्ण भूमिका आहे . हा सिनेमा अबू धाबी आणि ऑस्ट्रिया या दोन देशात चित्रीत झाल्यानंतर आता मुंबईमधील चित्रीकरणही संपले आहे . या वर्षाअखेरीस म्हणजे २ डिसेंबरला हा सिनेमा प्रदर्शित होणार आहे . युद्ध करण्यापेक्षा समोरा समोर बसून बोला , सलमानचा भारत - पाकला सल्ला कतरिना , रणबीर कपूरसोबत मिळून ‘जग्गा जासूस’चे प्रमोशन करणार नसल्याची चर्चा काही दिवसांपूर्वी होती . मात्र आता तिने सर्व गोष्टी बाजूला सारत सिनेमाचे प्रमोशन करण्यासाठी पुढाकार घेतल्याचे दिसत आहे . प्रमोशनसाठी दोघेही एकत्र मुलाखती आणि अनेक शहरांची भ्रमंतीसुद्धा करणार आहेत . त्यामुळे रणबीर आणि कतरिनाच्या चाहत्यांसाठी ही एक चांगली बातमी ठरणार आहे . अनुराग बासू दिग्दर्शित हा सिनेमा येत्या १४ जुलैला प्रदर्शित होणार आहे .


सांधे दुखणे म्हणजे संधिवात नव्हे . संधिवात किंवा ‘ऱ्हुमॅटॉइड आर्थ्रायटिस’ हा एक वेगळ्या प्रकारचा सांध्यांचा आजार असतो . हा आजार वगळता , जगातील लक्षावधी रुग्णांमध्ये १०० पेक्षा जास्त इतर आजारात सांधे दुखतात . वयाची अट नसलेले हे आजार लहान मुलांपासून वृद्धांपर्यंत कोणत्याही स्त्री - पुरुषांना होऊ शकतात . शारीरिक दुर्बलतेचे हे एक प्रमुख कारण मानले जाते . सांध्याचे विकार टाळण्यासाठी या गोष्टी करायला हव्यात ⦁ धूम्रपान वर्ज्य करावे . तारुण्यामध्ये केलेले धूम्रपान हे उतारवयात सांधेदुखी निर्माण करते . ⦁ कार्यालयीन कामात आणि घरात बैठी जीवनशैली टाळावी . दैनंदिन जीवनात घरगुती कामे उदा . स्वयंपाक करणे , झाडून काढणे , कपडे धुणे , वाळवणे , बागकाम करणे , छोट्या मुलांबरोबर खेळणे , पाळीव प्राण्यांना फिरवणे अशी शारीरिक हालचालींची कामे आवर्जून करावीत . ⦁ ओमेगा - ३ - फॅटी अँसिड्स असलेल्या खाद्यपदार्थांचा समावेश ठेवावा . उदा . अळशी , अक्रोड , मासे आणि माशांचे तेल . ⦁ ‘क’ जीवनसत्व भरपूर असलेल्या भाज्या , फळे नियमितपणे खावीत . उदा . मोसंबी , संत्री , अननस , स्ट्रॉबेरी , कोबी , फ्लॉवर , ब्रोकोली . ⦁ ‘ड’ जीवनसत्वाचा समावेश आहारात असल्यास हाडे आणि पर्यायाने सांधे बळकट होतात . उदा . दूध आणि दुग्धजन्य पदार्थ , अंडी . ⦁ आले , हळद यामध्ये सूज कमी करण्याचे गुणधर्म असतात . स्वयंपाकात त्यांचा वापर हवा . ⦁ वजन संतुलित ठेवावे . वाढत्या वजनामुळे सांध्यांवरचा दबाव वाढून वेदना वाढतात . वजन कमी केल्यावर हा दाब कमी होऊन सांध्यांची गतिशीलता आणि क्षमतादेखील वाढते . ⦁ योगासने , पीटीचे व्यायाम , पोहोणे या व्यायामांनी सांध्यांना जोडणाऱ्या स्नायूंची शक्ती वाढते आणि सांध्यांच्या वेदना कमी होतात . फिजियोथेरपीमध्ये दिले जाणारे विशिष्ट व्यायामसुध्दा याचप्रकारे सांध्यांच्या वेदना कमी करतात . हे टाळावे . ⦁ बैठी जीवनशैली - ऑफिसकामात सतत खुर्चीवर बसून राहण्याने , दीर्घकाळ सतत वाहन चालवल्याने , पूजाअर्चा करण्यासाठी तासनतास बसून राहणे , स्वयंपाक करणे , भांडी घासणे , धुणे धुण्यासाठी चवड्यावर खाली बसणे यामुळे सांध्यांवर अतिरिक्त तणाव येतो आणि काही काळाने गुडघ्याचे सांधे दुखू लागतात . ⦁ झोपताना उंच उशी किंवा तक्क्या वापरल्याने तसेच डोक्यावर ओझे घेणे , डोक्यावर हंडे घेऊन पाणी भरणे मानेच्या मणक्यांचे सांधे झिजून जातात आणि दुखू शकतात . ⦁ एका हातात वजन घेण्याने मनगटे , खांदे दुखतात . पाणी भरताना एका हातात बादली धरून जिने चढणे , शॉपिंग करून येताना सामानाची जड पिशवी एकाच हातात धरून आणणे अशी कामे करताना दोन्ही हातात समान वजन घेण्याची सवय ठेवावी . सांध्यांचे दुखणे आपल्या दैनंदिन कामात अडथळे आणू शकतात . यामध्ये अनेकदा कोणताही आजार किंवा व्याधी नसते . पण सांध्यांवरील तणावामुळे ते दुखतात . वरील गोष्टी आचरणात आणल्यास या वेदनामय व्याधींपासून सुटका होऊ शकते . डॉ . अविनाश भोंडवे


बॉलिवूडमध्ये कधी कोणाचं सुत कोणासोबत जुळेल आणि कधी कोणाचा कित्येक वर्षांचा संसार मोडेल हे काही सांगता येत नाही . सध्या या झगमगत्या दुनियेत सर्वात जास्त चर्चा कशाची असेल तर ती म्हणजे श्रद्धा कपूर आणि अभिनेता , दिग्दर्शक फरहान अख्तर यांच्यातील अफेअरची . श्रद्धामुळेच फरहानने अधुनाला घटस्फोट दिला आणि ते सध्या लिव्ह इनमध्ये राहत असल्याच्या बातम्या काही दिवसांपूर्वी प्रसिद्ध झाल्या होत्या . पण आता श्रद्धाने ट्विटरवर फरहानला हार्टवाले स्माइली टाकल्या आहेत . तिच्या या स्माईलींकडेच अनेकांचं लक्ष वेधलं गेलं आहे . ‘मुन्ना माइकल’चे डिंग डँग’ गाणे पाहिले का ? त्याचे झाले असे की , श्रद्धा कपूरचा आगामी सिनेमा ‘हसीना पारकर’चा टीझर नुकताच प्रदर्शित करण्यात आला . श्रद्धानेही हा टीझर तिच्या ट्विटरवर शेअर केला . हा टिझर पाहून अनेक बॉलिवूड मंडळींनी तिचं भरभरून कौतुक केलं . त्यात अर्थात फरहान अख्तरचाही समावेश होताच . हा टीझर खूप खरा आणि नाट्यमय आहे अशी कमेंटही त्याने दिली . त्याच्या या मेसेजला धन्यवाद म्हणत श्रद्धाने हसणारे आणि हृदयाचे स्माईलीही टाकले . त्यामुळे नक्की यांच्यात काय सुरू आहे हा अनेकांच्या मनातला प्रश्न या ट्विट्समुळे अधिक वाढीस लागला . अपूर्व लाखिया दिग्दर्शित या सिनेमात भारतीय गुन्हेगारी विश्वात दाऊद इब्राहिम या नावाची जी दहशत होती त्याचा प्रत्यक्ष आणि अप्रत्यक्षरित्या त्याच्या कुटुंबियांच्या राहणीमानावर काय परिणाम झाला होता याचीच झलक ‘हसीना पारकर’ या सिनेमात दाखवण्यात आल्याचं म्हटलं जात आहे . एका बहिणीपासून सुरु झालेल्या हसीनाचा प्रवास ‘गॉडमदर’ आणि ‘गँगस्टर’पर्यंत येऊन कधी थांबला याचं प्रभावी चित्रण ‘हसीना…’ या सिनेमात पाहायला मिळणार आहे . पण , त्याआधी प्रदर्शित झालेला हा टिझर सिनेमाबद्दलची उत्सुकता आणखीनच वाढवत आहे . ‘अठ्ठासी केसेस दर्ज , पर कोर्टमे हाजरी सिर्फ एक बार’ असं म्हणत या टिझरमध्ये व्हॉईसओव्हरच्या माध्यमातून हसीनाचा त्या काळी असणारा दबदबा सर्वांसमोर आणण्याचा प्रयत्न करण्यात आला आहे .


दिवंगत अभिनेते राजेश खन्ना यांना निकृष्ट दर्जाचा अभिनेता म्हणत नसिरुद्दीन शहा यांनी नवा वाद ओढवून घेतला होता . त्यानंतर बॉलीवूडमधल्या अनेकांनी या विधानांमुळे त्यांच्या चांगलाच समाचार घेतला होता . काल मुंबईत झालेल्या एका कार्यक्रमात नसिरुद्दीन यांनी आपल्या वक्तव्याबद्दल खुलासा केला . ‘ मी जे राजेश खन्ना यांच्याबद्दल वक्तव्य केले त्यामुळे सगळेच माझ्यावर नाराज झाले , एखाद्या दिवंगत व्यक्तीबद्दल तुम्ही असे उद्गार कसे काढू शकतात असाही सवाल अनेकांनी मला विचारला पण माझा साधा प्रश्न आहे की इंडस्ट्रीम धल्या लोकांना आताच त्यांच्याबद्दल इतका आदर कसा काय निर्माण झाला ? ते जेव्हा जिवंत होते तेव्हा हाच आदर कुठे गेला होता ? असा थेट सवाल त्यांनी केला . इतकेच नाही तर एखाद्याच्या बंगल्याबाहेर जर हजारो चाहते उभे राहत असतील तर तो महान अभिनेता होतो का ? घराबाहेर जमणा - या चाहत्यांच्या संख्येवरूनच एखाद्या अभिनेता महान कलाकार होतो असे या सगळ्यांना सुचवायचे आहे का ? असा जळजळीत सवालही त्यांनी केला . मी फक्त माझे त्यांच्याबद्दल मत मांडले असून यात काहीच चूकीचे केले असे मला वाटत नाही , मला फक्त राजेश खन्ना यांनी काम केलेले ‘आनंद’ आणि ‘आराधना’ हे दोनच चित्रपट आवडले , यात त्यांनी केलेला उत्तम अभिनय मी नाकारू शकत नाही पण मला इतर कोणत्याही चित्रपटात त्यांनी केलेले काम आवडले नाही असेही त्यांनी यावेळी स्पष्ट केले .


दिवाळीमध्ये लक्ष्मीपूजनाला प्रत्येक ठिकाणी मोठं महत्त्व आहे . लक्ष्मीपूजनाच्या दिवशी विशिष्ट मुहूर्तावर लक्ष्मीची पूजा केली जाते . दिवाळीचा सण मोठा , नाही आनंदाला तोटा असे म्हणत हा मांगल्यपूर्ण सण मोठ्या उत्साहात साजरा केला जातो . दिव्यांची आणि त्याबरोबरीने आनंदाची उधळण करणारा हा सण राज्यासह देशविदेशात साजरा केला जातो . दिवाळीमध्ये लक्ष्मीची पूजा करून आपल्यावर तिचा कृपा - आशीर्वाद राहावा , यासाठी मनोकामना केली जाते . अश्विन कृष्ण अमावास्येच्या मुहूर्तावर घरात कुटुंबातील सर्वांच्या उपस्थितीत ही पूजा करावी . यावेळी घरातील लक्ष्मी म्हणजेच धनाची विशेषत्त्वाने पूजा केली जाते . यावेळी देवाला आणि धनाला धने , गूळ , साळीच्या लाह्या , बत्तासे इत्यादी पदार्थांचा नैवेद्य दाखविला जातो . त्यानंतर तो प्रसाद म्हणून खाल्ला जातो . लक्ष्मीपूजनाच्या दिवशी श्रीविष्णूने लक्ष्मीसह सर्व देवांना बळीच्या कारागृहातून मुक्त केले अशी कथा आहे . प्रातःकाळी अभ्यंगस्नान करून देवपूजा , ब्राह्मणभोजन आणि प्रदोषकाळी ( संध्याकाळी ) सुशोभित केलेल्या मंडपात लक्ष्मी , श्रीविष्णु इत्यादी देवता आणि कुबेर यांची पूजा , असा लक्ष्मीपूजनाचा विधी आहे . याबाबत सांगताना पंचांगकर्ते दाते म्हणाले , लक्ष्मीकुबेर पूजन शेतकऱ्यांसाठी ज्याप्रमाणे मार्गशीर्षातील वेळा अमावास्या शुभ आहे , त्याप्रमाणे व्यापारीवर्गासाठी आश्विनातील अमावास्या शुभ आहे . पुराणातील कथेप्रमाणे आश्विन अमावास्येस रात्री लक्ष्मी सर्वत्र संचार करीत असते . जेथे स्वच्छता , शोभा , आनंद आहे अशा ठिकाणी ती आकर्षित होते . म्हणून लक्ष्मीपूजनाचे दिवशी घर , दुकान झाडून , स्वच्छ करून , सुशोभित करून सूर्यास्तानंतर लक्ष्मी व कुबेर यांचे पूजन करून ऐश्वर्य , संपत्ति , समृद्धिसाठी प्रार्थना करावयाची असते . लक्ष्मीपूजनासाठी यंदा सायंकाळी ४ . ३५ ते १० . ४५ हा उत्तम मुहूर्त आहे असेही त्यांनी सांगितले . नमस्ते सर्वदेवानां वरदासि हरिप्रिये । या गतिस्त्वत्प्रपन्नानां सा मे भूया तव दर्शनात् ॥ अशी लक्ष्मीची प्रार्थना करावी आणि धनदाय नमस्तुभ्यं निधिपद्माधिपायच । भवन्तु त्वत्प्रसादेन धनधान्यादिसम्पदः ॥ अशी कुबेराची प्रार्थना करावी . यापूजेत समृद्धीचे प्रतीक म्हणून साळीच्या लाह्या आवश्यक असतात .


जिथे भारतात पाकिस्तानी कलाकारांनी काम करायचं की नाही या गोष्टींवर राजकारण सुरु आहे . तिथेच असेही काही कलाकार आहेत जे दोन्ही देशांमध्ये प्रेम आणि शांती बनवण्यासाठी प्रयत्नशील आहेत . पाकिस्तानी व्यवसाय विकास कार्यकारी ( बिझनेस डेव्हलपमेन्ट एक्सिक्यूटिव्ह ) नाझिया अमिन मोहम्मदने भारतातील आपल्या मल्याळी मित्रांना समर्पित केलेले गाणे सध्या सोशल मीडियावर फारच गाजत आहे . तिच्या आवाजावरुन ती कोणत्याही गायकापेक्षा कमी वाटत नाही . त्यामुळे जर हा व्हिडिओ कोणा संगीतकाराने पाहिला आणि तिला एखादे गाणेही देऊ केले तर त्यात काही आश्चर्य वाटून घेऊ नका . नाझियाने २०१५ मध्ये प्रदर्शित झालेला ‘प्रेमम’ या मल्याळम सिनेमातले ‘मलारे’ हे गाणे गायले आहे . नाझियाने सांगितले की , तिने हे गाणे काही वेळा ऐकले आणि नंतर ऑफिसमध्ये हे गाणे रेकॉर्ड करण्याचा निर्णय घेतला . हे गाणे रेकॉर्ड झाल्यानंतर मल्याळी मित्रांना पाठवलं . त्यातल्या एकानेच हे गाणे सोशल मीडियावर शेअर केलं . तिने सांगितले की , हे गाणे नीट गाता यावे यासाठी तिने त्याचे शब्द पहिल्यांदा इंग्रजीमध्ये लिहिले . खासकरुन नाझियाची आई भारतीय आहे . तिच्यामते , दोन्ही देशांमध्ये शांती निर्माण व्हावी असंच तिला वाटते . हे गाणे गाण्याच्याआधीच तिने या गाण्यातील उच्चारात काही गल्लत झाली तर त्यासाठी माफी मागितली होती . पण जेव्हा तिने गाणे सुरु केले तेव्हा तिचा सुमधूर आवाजा पुढे तिच्या शाब्दिक चुकाही विसरायला होतात . नाझियाच्या एका मित्राने हा व्हिडिओ फेसबुकवर शेअर करताना लिहिले की , ही नाझिया माझी पाकिस्तानी मैत्रिण आहे . ती एक मल्याळी गाणे गाण्याचा प्रयत्न करत आहे . मला वाटतं आता हा व्हिडिओ मला सोशल मीडियावर शेअर केला पाहिजे . सध्या भारत आणि पाकिस्तान दोन्ही देश हमल्यांवर एकमेकांवर आरोप प्रत्यारोप करत आहेत . पण असे अनेक लोक आहेत जे दोन्ही देशातील संस्कृतीचा सन्मान करतात . या व्हिडिओला आतापर्यंत ७७ हजार लोकांनी पाहिले आहे .


अनुष्का शर्मा आणि विराट कोहली यांच्या रिलेशनशिपच्या चर्चा चाहत्यांमध्ये नेहमीच रंगत असतात . विविध कार्यक्रमांमध्ये त्यांचं एकत्र जाणं आणि प्रत्येक वेळी एकमेकांची पाठराखण करणं यामुळे त्या दोघांचा अनेकांना हेवा वाटतो . अनुष्का आणि विराटही त्यांच्या नात्याविषयी आता खुलेपणाने बोलत आहेत . विराट तर ‘खुल्लम खुल्ला प्यार करेंगे हम दोनो’ याच विचारसरणीचा अवलंब करतोय असं म्हणावं लागेल . कारण , एका मुलाखतीत म्हटल्याप्रमाणे विराट त्याच्या आणि अनुष्काच्या रिलेशनशिपविषयी कोणतीही गोष्ट लपवत नाही . याचा प्रत्यय नुकताच आला . विराट आणि आमिर एका कार्यक्रमाच्या निमित्ताने एकत्र आले होते . त्यावेळी विराटला त्याच्या प्रेयसीविषयी म्हणजेच अनुष्काविषयीची कोणती गोष्ट आवडत नाही , असा प्रश्न विचारण्यात आला . एखाद दुसरा या प्रश्नामुळे चांगलाच पेचात पडला असता . पण , विराटने मात्र या प्रश्नाचं थेट शब्दांमध्ये उत्तर दिलं . ‘मला तिच्याविषयीची एक गोष्ट आवडते की ती खूपच प्रामाणिक आहे . सर्वांचीच काळजी घेते . तिच्या कोणत्याच गोष्टीचा मला राग येत नाही . पण , तिची कोणत्याही ठिकाणी ५ - ७ मिनिटं उशिरा जाण्याची सवय मला आवडत नाही’ , असं विराट म्हणाला . विराटचं हे वक्तव्य आता अनुष्काच्या कानी पडल्यावर तिची काय प्रतिक्रिया असेल हे पाहणं महत्त्वाचं ठरेल . कारण , आपली प्रेयसी उशिरा पोहोचते ही अनेक प्रियकरांची तक्रार असते . त्याच सर्व प्रियकरांमध्ये विराटचाही समावेश झाला आहे असंच म्हणावं लागणार आहे . विराट आणि अनुष्का गेल्या बऱ्याच वर्षांपासून एकमेकांना डेट करत आहेत . त्यांच्या रिलेशनशिपमध्ये आजवर बरेच चढउतारही आले . पण , त्यातही या दोघांनी एकमेकांची साथ सोडली नाहीये . वाचा : अभिनयाव्यतिरिक्त बॉलिवूडकरांचे ‘हे’ आहेत ‘इन्कम सोर्स’ अनुष्का आणि विराट त्यांच्या व्यग्र वेळापत्रकातून वेळ काढत बऱ्याचदा एकत्र पाहायला मिळतात . सुट्टीपासून ते अगदी नव्या घराच्या खरेदीसाठीही हे दोघं एकत्र जातात . त्यामुळे सध्याच्या पिढीला ‘विरुष्का’ एक प्रकारचे कपल गोल्स देत आहेत असंच म्हणावं लागेल .


व्हॉट्सअॅप हे आता आपल्यापैकी अनेकांच्या जगण्यातील एक अविभाज्य घटक झाला आहे . सकाळी डोळे उघडल्यापासून ते रात्री ते मिटेपर्यंत आपली नजर असंख्य वेळा मोबाईल आणि त्यातही व्हॉटसअॅपवर असते . सोशल मिडियाचे हे माध्यम सगळ्या सर्वच स्तरावर मोठ्या प्रमाणात वापरले जात असल्याचे दिसते . दिवसागणिक कंपनीनेही आपल्या फिचर्समध्ये अनेक बदल केले आहेत . युजर्सचा वापर जास्तीत जास्त सोपा व्हावा यासाठी नवनवीन सुविधा उपलब्ध करुन दिल्या जात आहेत . यामध्ये आता आणखी एक भर पडली असून याद्वारे आपण व्हॉट्सअॅपद्वारे कलेक्ट करत असलेल्या डेटाबाबत माहीती दिली जाणार आहे . यासाठी व्हॉट्सअॅपने आपले एक डेटा पोर्टेबिलीटी टूल विकसित केले आहे . त्याचे नाव रिक्वेस्ट अकाऊंट इन्फो असे ठेवण्यात आले असून युजर आपल्या पूर्ण डेटाची कॉपी डाऊनलोड करु शकणार आहे . यामध्ये अकाऊंटची माहिती , सेटींग्ज , कॉन्टॅक्ट , प्रोफाईल फोटो आणि वेगवेगळ्या ग्रुपची माहिती मिळू शकेल . हे फिचर सध्या अँड्रॉईडवरील व्हॉट्सअॅपच्या बीटा v2.18.128 व्हर्जनवर उपलब्ध होईल . पुढच्या टप्प्यात हे फिचर अपडेट होईल आणि सर्व यूजर्ससाठी उपलब्ध होईल . यामध्ये व्हॉट्सअॅपवर आलेले मेसेजेस डाऊनलोड करता येणार नाहीत . कारण आता व्हॉट्सअॅप आपल्या युजर्सना चॅट हिस्ट्री ई - मेलवर एक्सपोर्ट करण्याचा पर्याय उपलब्ध करुन देते . व्हॉट्सअॅपची पॅरेंट कंपनी असलेल्या फेसबुकच्या एका नियमासाठी हे करण्यात आले आहे . फेसबुकवर आता युरोपियन डेटा प्रायव्हसी लॉमधील जनरल डेटा रेग्युलेशनचे पालन करण्याचा दबाव आहे . याअंतर्गत सोशल मिडियाच्या युजर्ससाठी डेटा पोर्टीबिलीटी उपलब्ध करुन देणे बंधनकारक आहे . तसेच युर्जसच्या मागणीनुसार त्यांचा डेटा डिलीट करता येईल . हा कायदा २५ मेपासून लागू होणार असल्याचेही सांगण्यात आले आहे .


मराठी सिनेविश्वात सध्या अनेक बदल होत आहेत . मराठी सिनेमा आपल्या कक्षा रूंदावत प्रगती करतो आहे . मराठी सिनेमांच्या चांगल्या कथा नवीन निर्मात्यांना आकर्षित करीत आहेत . ब्रम्हांडनायक मुव्हीज या निर्मितीसंस्थेने ‘ढोल ताशे’ हा आशयघन सिनेमा प्रेक्षकांच्या भेटीस आणला होता . असाच अजून एक आशयघन सिनेमा ब्रम्हांडनायक मुव्हीज आणि ए . आर फिल्म्स एकत्रित निर्मिती असलेला ‘हलके हलके’ हा सिनेमा लवकरचं आपल्या भेटीला येणार आहे . नुकतचं कुमार सानू यांच्या सुरेल आवाजात या सिनेमातील एक रोमँटिक गाणं रेकॉर्ड करण्यात आलं आहे . “हलके हलके बोलणे” असे या गाण्याचे बोल असून हे गाणं सगळ्यांच्या मनात राज्य करेल यात शंका नाही . सिनेमाच्या निर्मात्या ए . अनूराधा यांचे हे गायिका म्हणून पहिले गाणे असले तरी त्यांनी कुमार सानू यांना मोलाची साथ दिली आहे . ‘ढोल ताशे’ या सिनेमातून निर्मिती क्षेत्रात पर्दापण करणारे राज अंजूटे ‘हलके हलके’ या सिनेमातून दिग्दर्शनात पर्दापण करीत आहेत . सिनेमातील कलाकारांची नावे मात्र गुलदस्त्यातचं ठेवण्यात आली आहेत . ए . आर . फिल्मसच्या ए अनूराधा आणि ब्रम्हांडनायक मुव्हीजच्या स्मिता अंजूटे यांची निर्मिती असलेला हा सिनेमा प्रेक्षकांचं निखळ मनोरंजन करेल , यात शंका नाही .


सामना क्रिकेटचा . तोही टी - २० प्रकारातील . प्रतिस्पर्धी भारत आणि बांगलादेश . फरक इतकाच की सामना रंगत होता तो या दोन देशातील व्हीलचेअरवरून खेळणाऱ्या खेळाडूंमध्ये . दिव्यांग असूनही त्यांच्यातील जोश आणि उत्साह तोच होता . अखेरच्या चेंडूपर्यंत रंगलेला हा सामना भारताने जिंकला . अगदी अखेरच्या क्षणी भारतीय गोलंदाजांनी बांगलादेशचे खेळाडू घेत असलेला विजयाचा घास त्यांच्या तोंडातून काढून घेतला . इंटरनॅशनल व्हीलचेअर क्रिकेट कौन्सिलिंगच्या मान्यतेनुसार या सामन्याचे आयोजन करण्यात आले होते . प्रथम फलंदाजी करताना भारतीय फलंदाजांनी टी - २०ला साजेशी फटकेबाजी करत २० षटकांत २०७ धावा केल्या . सलामीचे फलंदाज सौरभ मलिक व अतुल श्रीवास्तव गोलंदाजांवर तुटून पडले . सौरभने २० चेंडूंत ३५ , तर अतुलने २३ चेंडूंत ३६ धावा ठोकल्या . बांगलादेशचा गोलंदाज मोहंमद रिपॉनने सौरभला त्रिफळाचित केले . बांगलादेशकडून उज्जाल बैरागीने दोन , तर सोपन दावनने एक गडी बाद केला . आव्हानाचा पाठलाग करताना बांगलादेशने पहिल्या षटकापासून वेगवान फलंदाजी केली . १० षटकांत त्यांनी एक गडी गमावून ९३ धावा फटकाविल्या . मोहंमद रिपॉनने ४० चेंडूंत ९१ केल्या . मोहंमद मोहीदील इस्लामने ३२ चेंडूंत ४३ धावा फटकावून सामना फिरवला . मोहंमद राजनने ६ चेंडूंत १७ धावांची आक्रमक फलंदाजी केली . सामना पुन्हा रंगात आला होता . अखेरच्या षटकात बांगलादेशला पंधरा धावांची गरज होती . बांगलादेशच्या फलंदाजाने पहिल्या व दुसऱ्या चेंडूवर सलग दोन चौकार ठोकल्याने प्रेक्षकांची चिंता वाढलेली . तिसऱ्या चेंडूवर धाव न दिल्याने प्रेक्षकांचा जीव भांड्यात पडला . चौथ्या चेंडूवर पुन्हा चौकार ठोकला आणि जिंकण्यासाठी केवळ तीन धावांची गरज उरली . अनुभवी गोलंदाज सौरभ मलिकने अटीतटीच्या क्षणी पाचव्या चेंडूवर बांगलादेशच्या फलंदाजाला बाद केले . शेवटच्या चेंडूवर बांगलादेशला केवळ एकच धाव घेता आली . भारताकडून हुकूमसिंग व अमित यादव यांनी प्रत्येकी दोन , तर सौरभ मलिक , लक्ष्मण बिरडे यांनी प्रत्येकी एक गडी बाद केला .